..:: ISLOM.UZ ::.. - Кечаси бемор кўришга бориш\nБолалар дунёсиКучли мўмин\nКечаси бемор кўришга бориш\t22.05.2010 й.\tХолид ибн Ар-Робийъ розияллоҳу анҳудан ривоят қилинади:\n«Ҳузайфа оғирлашиб қолганда қавми ва ансорийлар эшитиб тунда ёки тонг ёришай деганда келишди. «Ҳозир қайси вақт?» деди у.\n«Тун ёки тонг отай деб қолди», дейишди.\n«Аллоҳдан дўзахнинг тонгидан паноҳ тилайман. «Менга кафанлик олиб келдингларми?» деди. «Ҳа», дедик. «Кафанга кўп сарф қилманглар. Чунки мен учун Аллоҳнинг ҳузурида яхшилик бўлса, у(кафан)ни тезда алмаштирилади. Агар бошқача бўлса зудлик билан суғириб олинади», деди».\nИбн Идрис: Биз унинг олдига кечанинг баъзисидан борган эдик, деди.\nШарҳ: Яъни, мен учун Аллоҳнинг ҳузурида яхшилик бўлса, кафан тезда алмаштирилади, шунинг учун яхши кафаннинг ҳожати йўқ. Агар Аллоҳ кўрсатмасин, аҳвол бошқача бўлса, уни мендан тортиб, шилиб олишади. Шунинг учун кафанга кўп сарф қилманглар, дедилар.\nБу ривоятдан саҳобаи киром бетоб бўлиб ётган Ҳузайфа ибн Ямон розияллоҳу анҳуни кўришга кечаси борганликлари маълум бўлди. Демак, касал кўришга кечаси ҳам бориш мумкин экан. Баъзилар «Кечаси касал кўришга бориб бўлмайди, ундай бўлмайди, бундай бўлмайди» дейишади, бу гаплар нотўғри экан. Шунингдек, ушбу ҳадисдаги Ҳазрати Ҳузайфа ибн Ямон розияллоҳу анҳунинг ўлимга тайёргарликлари, дўзахдан қўрқаётганликлари ҳам чуқур мулоҳаза қилинадиган нарсалардир. Хусусан, у зотнинг ўзлари учун кафан ҳақида сўраб-суриштиришлари, кафанга ортиқча сарф-харажат қилмаслик кераклигини, яхши бўлса ҳам у дунёда фойда бермаслигини, Аллоҳ раҳматига олса, ундан яхшироғи кийдирилишини айтишлари биз учун катта дарсдир.\n1. Кўпчилик бўлиб беморни кўргани бориш мумкинлиги.\n2. Оғирлашиб қолган беморни тунда ёки тонг ёришай деганда кўргани бориш мумкинлиги.\n3. Бемор кафанлик ҳақида сўраши мумкинлиги.\n4. Кафанга кўп сарф қилмасллик кераклиги.\n«Мўмин бемор бўлса, Аллоҳ уни худди босқон темирнинг зангини тозалагандек, тозалайди», - дедилар». Шарҳ: Темирнинг занги бўлса, уни ўтга солиб, пуфлаб, тозалангандек, Аллоҳ берган дард ҳам мўмин банданинг гуноҳларини ювиб, тозалар экан. Шунинг учун мўмин-мусулмон одам ўзининг бемор бўлишига шундай кўз билан қараши керак. «Нега касал бўлдим, фалончи бирон нарса қилиб қўйдимикан? Фалончига фалон иш қилиб қўйган эдим, қилмасам бўлар экан» каби гапларни айтмасдан, аксинча, иншаАллоҳ, бу дард менинг гуноҳларимни худди темирнинг зангини кетказгандек кетказади, деган умидда Аллоҳдан шифо сўраб туриш керак экан. Оиша розияллоҳу анҳодан ривоят қилинади:\n«Қай бир мусулмон бир мусибат ёки беморлик етса, албатта унинг гуноҳларига каффорот бўлади. Ҳатто тикон ёки нохушлик ҳам», - дедилар». Шарҳ: Демак, мўмин бандага етган каттами, кичикми ҳар қандай беморлик, ҳар қандай мусибат бежиз бўлмас экан, беҳуда кетмас экан. Аллоҳ Субҳанаҳу ва Таоло бу нарсани мўмин-мусулмон бандага гуноҳларни ювадиган бир омил қилиб қўяр экан. Бу ҳақиқатни жуда яхши тушунишимиз керак.\n«Маккада қаттиқ бемор бўлиб қолдим. Набий соллаллоҳу алайҳи васаллам мен кўргани келдилар. Бас, шунда: «Эй Аллоҳнинг Расули! Мен мол қолдираман. Биргина қизимдан бошқани қолдирмайман. Молимнинг учдан иккисини васият қилиб, учдан қолдирайми?» дедим. «Йўқ», дедилар. «Ярмини васият қилиб, ярмини унга қолдирайми?» дедим.\n«Йўқ», дедилар. «Учдан бирини васият қилиб, учдан иккисини унга қолдирайми?» дедим. «Учдан бир. Учдан бир ҳам кўп», дедилар. Кейин У зот қўлларини пешонамга қўйдилар. Сўнгра юзимни, қорнимни силадилар ва:\n«Эй Аллоҳим! Саъдга шифо бергин! Унинг ҳижратини батамом қилигин!» дедилар. Шундан бери, ҳозиргача у Зотнинг қўлларининг совуқлигини жигаримда сезиб тураман».\nШарҳ: Саъд ибн Абу Ваққос розияллоҳу анҳу Мадийнадан Маккани фатҳ қилишга борганларида бемор бўлиб қолганлар. Шунда «Мен Маккаликман. Мадийнага ҳижрат қилган эдим. Муҳожир сифатим бор эди, энди Маккада ўлиб қолсам, ҳижратим нима бўлади?» деб ҳам сўраганлар. Бу ҳадисдан дарднинг оғир бўлганлиги кўриниб турибди. Бу ҳадисдан маълум бўлаётган яна бир нарса шуки, у киши орқаларидан қолаётган молнинг ҳисоб-китобини ҳам қилганлар. Кўпроқ хайр-эҳсон бўлсин, менинг номимдан тарқатилсин, деган маънода хайр-эҳсон учун аввал молнинг учдан иккисини, Расулуллоҳ соллаллоҳу алайҳи васаллам йўқ деганларидан кейин ярмини, сўнга учдан бирини қолдиришни сўрадилар. Расулуллоҳ соллаллоҳу алайҳи васаллам аввалгиларини рад этиб учдан бирни васият қилишни тасдиқ қилдилар, лекин шуни ҳам кўп дедилар. Ушбу ҳадиси шарифдан мерос масаласида муҳим бир ҳукм чиқарилган. Масалан, бир киши меросхўрлари бор бўла туриб, вафотидан олди «Қолаётган барча молимга масжид қуринглар», деса, васияти молининг ҳаммасига ўтмайди, фақат учдан бирига ўтади. Мисол учун «Ўттиз минг пулим қоляпти, шунга масжид қуринглар» деса, йигирма минг меросхўрларига тақсимланади, васиятига фақат ўн минги сарфланади. Бунга ушбу ҳадис далилдир. Боланинг дунёга келишига ота-она сабаб бўлган. Энди шу дунёдаги ҳаёт кечиришига ҳам ёрдам бериши керак. Чунки ота-она бу дунёда бирор мусибатга учраса, фарзандлар хизматини қилади, мол сарфлайди, жонини фидо қилади. Шунинг учун улар вафот этгач, фарзанд уларнинг мол-дунёсига ҳақдор бўлади. Шу маънода бу ҳақдан уларни мол-дунёнинг эгаси – ота-онаси ҳам маҳрум қила олмайди. Вафот этаётган шахснинг васияти эса молнинг фақат учдан бир қисмига ўтади. Ота молнинг ҳаммасини бошқа нарсага васият қилган бўлса ҳам, учдан бир қисмидан қолганини шариатнинг ҳукми асосида фарзандлар бўлиб оладилар.\nШу билан бирга, ушбу ҳадисда касал кўргани келган одам беморнинг ҳаққига дуо қилиши кераклигини ҳам ўргандик. Расулуллоҳ соллаллоҳу алайҳи васаллам ҳазрати Саъд ибн Абу Ваққос розияллоҳу анҳунинг пешоналарига қўлларини қўйиб, юзларини, қоринларини силаб, дуо қилишлари бизга ўрнакдир. Расулуллоҳ соллаллоҳу алайҳи васалламнинг ушбу ҳадисдаги дуолари илоҳий мўъжиза бўлган. Ушбу муборак дуодан кейин ҳазрати Саъд ибн Абу Ваққос розияллоҳу анҳу соғайиб кетиб, узоқ йиллар умр кўрганлар. Ҳатто Расулуллоҳ соллаллоҳу алайҳи васалламнинг вафотларидан кейин музаффар қўмондон бўлганлар ва Форс империясини енгиб, бу диёрни шу зот фатҳ қилганлар. Расулуллоҳ соллаллоҳу алайҳи васалламнинг муборак қўлларининг таъсирида жигарлари узоқ йиллар давомида, ҳатто ҳадис айтилган вақтгача ҳам хушҳол бўлиб турган экан. Буларнинг ҳаммаси бизлар учун ўрнак, сабоқ, ибрат бўлиши лозим, уларни ўрганишимиз ва аҳлимизга, биродарларимизга ўргатишимиз керак.\t« Олдинги


Нега абитуриентлар Самарқанддаги тест синовларидан норози? » Ўзбекистон янгиликлари – Zamin.uz\n02 август 2018, 11:27\nКеча республикамиз бўйлаб олий таълим муассасаларига тест синовларининг 1-сменаси бўлиб ўтди.\nИмтиҳонлар жорий йилда мутлақо ўзгача тартибда ва кучли назорат остида ўтмоқда. Бу бўйича Бош вазир ўринбосари Азиз Абдуҳакимов ҳам маълумот берди. Унинг сўзларига кўра, тест синовларида 15 та олий таълим муассасаларининг 50 та таълим йўналишида 30 минг 690 нафар абитуриент иштирок этди. Тест синовлари тартиб қоидаларини бузганлиги сабабли 76 нафар абитуриент тест синовларидан четлаштирилди. Тест натижаларини қайта ишлаш ҳам қатъий тартибда амалга оширилади.\nБелгиланган тартиб ва назоратдан ташқари, интернет тармоғи www.test2018.uz манзилида ташкил қилинган махсус ресурс орқали ота-оналар барча объектлардаги имтиҳон жараёнларини онлайн кузатиш имконига эга бўлдилар. Бу ҳам тест синовларининг шаффоф ўтишига хизмат қилиши таъкидланди.\n«Xushnudbek.uz» канали тест синовларнинг биринчи кунига боғлиқ ҳолатларни ёритиб бормоқда. Ушбу каналнинг телеграм-боти орқали келиб тушган хабарларга кўра, тест синовларида иштирок этган кўплаб абитуриентлар тартиб ва назорат ўтган йилгилардагидан анча кучли бўлганини қайд этишяпти. Аммо эътироз билдирганлар ҳам йўқ эмас. Бундай фикрлар асосан Самарқанд томондан, янаям аниқроғи Самарқанд давлат тиббиёт институтига кириш имтиҳонларидан янграмоқда.\nМана улардан бири:\n«Салом. Мен Самарқанд мединиститутига (тест) топширдим. Эрталаб имтиҳонга кириб чиқдим. Камералар умуман ишламади. Ота-оналар жанжал кўтариб ичкарига киришга ҳаракат қилишди. Ҳамма хоҳлаган ўйинини қилди. Бунга ким жавоб беради? Ким ўз бўйнига олади. Ўқиган абитуриент кимга бориб айтсин арз-додини? Мени эштганиз учун раҳмат».\nЭътиборлиси, бу Самарқанд давлат тиббиёт институтига кириш имтиҳонларидаги салбий ҳолатлар бўйича янграган ягона эътироз эмас. «Xushnudbek.uz» каналига бу ОТМга имтиҳон топширганларнинг бир нечтасидан шундай норозилик кафиятидаги хабарлар келиб тушган.\nҚолаверса, Самарқанд давлат тиббиёт институтидан олинган тест варақалари расмлари ижтимоий тармоқларда тарқалишга улгурди. Телеграм каналига сурат соат 11:03да қўйилган. 1-сменада тест синовлари эса 11:00 да тугаган. Қандай қилиб тест саволлари китобларини бемалол расмга олиб бошқаларга юборишяпти? Телефонни олиб кириш ва ундан фойдаланиш учун шароит яратиб берилдими? Демак, бу ерда вазият жиддий. Жудаям жиддий.\n«Xushnudbek.uz» канали Самарқандда имтиҳонлар ўтаётган жойлардаги камералар ишига ҳам эътибор қаратган:\n— Ҳалигача бир тушунмовчилик бор. Бу бино номларида. Олий ва ўрта махсус вазирлигининг расмий сайтидаги маълумотга кўра, Самарқандда тестлар қуйидаги биноларда бўлиши керак эди:\n1) Самарқанд давлат университети академик лицейи спорт зали;\n2) Самарқанд педагогика ва хизмат кўрсатиш коллежи спорт зали;\n3) Самарқанд спорт ўйин турлари ва енгил атлетикага ихтисослаштирилган болалар ва ўсмирлар спорт мактаби (иккита ҳар хил манзилдаги бинолар).\nЛекин http://test2018.uz/sa манзилида фақат битта бино — Самарқанд олимпия захиралари коллежи номи турибди холос.\nБалки бу техник хатоликдир. Балки нариги бинолар тайёр бўлмасдан, олимпия захиралари коллежига тест синовлари кўчирилгандир. Балки нариги биноларга ҳали камералар ўрнатилмагандир? Ҳозирча бу бизга қоронғу.\nЛекин барибир ҳар қанақасига ҳам бугунги Самарқанд давлат тиббиёт институти билан боғлиқ ҳолатга расмий муносабат билдирилиши керак. Расмийлардан кутиб қоламиз, — деб ёзади «Xushnudbek.uz» канали.\nЯнгиликлар » Жамият » Нега абитуриентлар Самарқанддаги тест синовларидан норози?


Замонавий санъат марказини реконструкция қилиш лойиҳаси тақдим этилди – Газета.uz\nЎзбекистон маданият ва санъатни ривожлантириш жамғармаси ҳамда Франциянинг Studio KO архитектура бюроси томонидан Замонавий санъат маркази биносини реконструкция қилиш ва Тошкентнинг тарихий маҳаллаларида иккита арт-резиденция яратиш лойиҳалари тақдимоти ўтказилди. Лойиҳаларни 2023 йилгача якунлаш режалаштирилган.\nLotinchada На русском языке 18 май 2022, 18:20 Жамият\n17 май куни Ўзбекистон маданият ва санъатни ривожлантириш жамғармаси ҳамда Франциянинг Studio KO архитектура бюроси томонидан Замонавий санъат маркази биноси, Тошкентнинг Намуна ва Ҳастимом маҳаллаларидаги арт резиденцияларни реконструкция қилиш лойиҳалари тақдимоти бўлиб ўтди, дея хабар бермоқда «Газета.uz» мухбири.\n2019 йилда Замонавий санъат маркази Миробод тумани Амир Темур кўчасидаги тарихий бинода жойлашган эди. 1912 йилда қурилган саноат биносида 1917 йил инқилобига қадар Тошкентдаги биринчи дизель электр станцияси жойлашган бўлиб, у ерда шаҳардаги биринчи трамвай линияси учун энергия ишлаб чиқарилган. Бино меъмори Туркистон вилояти қурилиш бошқармаси бошлиғи Вильгельм Гейнцельман бўлиб, Тошкент реал мактаби, Романовлар саройи ва бошқа лойиҳалар ҳам унга тегишлидир.\nЗСМ реконструкция лойиҳаси. Маданият ва санъатни ривожлантириш жамғармаси видеолавҳасидан скриншот.\nМаданият ва санъатни ривожлантириш жамғармаси ижрочи директори Гаянэ Умерованинг таъкидлашича, коронавирус пандемияси туфайли ЗСМни қайта тиклаш ишларини олиб бориш икки йилга қолдиришга тўғри келди.\n«Шу вақт ичида бир қанча йирик тадбирларни ўтказишга, Марказ қошида Ёш рассомлар лабораториясини ишга туширишга, Венеция биенналеси учун медиаторларни жалб қилишга, маҳаллаларни реконструкция қилишга киришдик», — деди у.\n«Бинони реконструкция қилиш бўйича тайёргарлик ишлари 2021 йилда бошланган, ишларни тўлиқ якунлаш 2023 йилга мўлжалланган», — дея маълум қилди Гаянэ Умерова.\nБинони реставрация ва реконструкция қилиш ишларини эко тамойиллар асосида амалга ошириш, муқобил энергия манбаларидан фойдаланиш режалаштирилган. Асосий вазифа — бинолар меъморчилигининг ўзига хослиги ва индивидуаллигини сақлаб қолишдир.\nЗСМ реконструкция лойиҳасининг кўрсатилиши. Маданият ва санъатни ривожлантириш жамғармаси видеолавҳасидан скриншот.\n«Биз яқинда қўшилган барча деталларни олиб ташлаган ҳолда дизель станцияси ва маъмурият биносининг асл тузилишини қайта тиклашни ва очиб беришни хоҳлаймиз, — деди Studio KO асосчиси Оливье Марти. — Шундай қилиб, у янада ҳақиқий бўлади».\nАрхитекторнинг сўзларига кўра, шифтларнинг баландлиги ва бинонинг кенг периметри маъруза ва мултимедиа заллари сифатида фойдаланиш мумкин бўлган жойларни жиҳозлаш имконини беради. Лойиҳага кўра, марказнинг ички ҳудуди плазага (майдон) айлантирилади, бу эса маконни фойдаланишни имкон қадар мослашувчан қилади ва очиқ ҳавода тадбирлар ўтказиш имконини беради.\n«Биз ўз олдимизга мавжуд бўлган ноёб маконни янгилаш ва шу орқали шаҳарнинг индивидуал маданий, архитектура ва тарихий муҳитини сақлаб қолишдек муҳим вазифани қўйганмиз», — дейди Гаянэ Умерова.\nЗСМда Ўзбекистон санъат жамоатчилигининг жаҳон контекстига интеграциялашувига хизмат қиладиган кўргазмалар, маърузалар, жамоатчилик муҳокамалари, таклиф этилган рассомлар ва кураторлар билан учрашувлар ўтказиш режалаштирилган.\nМашҳур рассом ва Atelier Misto асосчиси Мица Мучиарелли томонидан яратилган Замонавий санъат марказининг макети. Фото: Саида Мирзиёева / Telegram.\nЗамонавий санъат марказининг макети.\nТошкентнинг Намуна ва Хастимом тарихий маҳаллаларидаги арт-резиденциялар Замонавий санъат марказининг ўқув платформаси бўлади. Унда турар-жой бинолари, кўргазма майдони, кутубхона, коворкинг, рассомлар, ҳайкалтарошлар, кулолчилар ва тикувчилар учун ижодий устахоналар бўлади. Устахоналарда янги медиа, кино ва 3D босиб чиқариш билан ҳам ишлаш мумкин бўлади. Таълим дастури доирасида рассомларнинг малакасини ошириш бўйича махсус дастурлар йўлга қўйилади.\nНамуна маҳалласидаги арт-резиденция Маткаримбой мадрасаси негизида барпо этилади. Бинони анъанавий меъморий қиёфасини сақлаб қолган ҳолда реставрация қилиш режалаштирилган. Иккинчи резиденция эса собиқ болалар боғчаси биносида ташкил этилади.\nТадбирда айтилишича, ўз маҳоратини ошириш, бошқа соҳадаги ҳамкасблари ва мутахассислари билан ҳамкорлик қилиш ва халқаро миқёсда профессионал фаолиятини давом эттириш истагида бўлган дунёнинг турли бурчакларидан келган ижодий касб вакиллари резидент бўлишлари мумкин бўлади. Арт-резиденция дастурида иштирок этишнинг асосий шарти — қизиқарли лойиҳа ва янги маданий маконда ишлаш истаги.\nТошкент шаҳрида бадиий қароргоҳларнинг барпо этилиши шаҳарнинг ижодий муҳитини бойитади ва қулай шаҳар маконини яратади, ҳудудлараро ва халқаро ижодий алоқаларни ривожлантиришни рағбатлантиради, шаҳарнинг индивидуал маданий муҳитини сақлаб қолишга ёрдам беради. Бундан ташқари, бу янги иш ўринлари яратиш, сармоя ва туризм бизнесини жалб қилиш имконини беради, дея таъкидланди тадбирда.\nЛолагул Қаллиханова, «Газета.uz» 249\n#замонавий санъат маркази\n#маданият ва санъатни ривожлантириш жамғармаси\nТошкентдаги эски шаҳарда 2 та арт-резиденция яратилади 10 феврал 2022, 11:53


00:00 / 24.11.2010 | eski savollar | 1005\nШайх ҳазратлари, Аллоҳ сизни биз мусулмонларни ислом зиёси ила ма'рифатлантириш ё'лида қилаётган улкан ишларингиз учун О'з даргоҳидан чэксиз ажру-савоблар ато этиш ила мукофотласин, иншааллоҳ. Шу аснода сизга ушбу ҳизматларингиз учун ташаккурлар айтган ҳолда бир неча саволлар ила мурожаат этишга ижозат бергайсиз: Ҳазрат, сизнинг "Ҳадис ва Ҳаёт" асарингизнинг 7- жузини о'қишим жараёнида менда бир неча саволлар пайдо бо'лди. Ушбу саволлар мазмунини қуйида баён этишга ижозат бергайсиз: 1. Ҳазрат, сиз "Ҳадис ва Ҳаёт" нинг 7-жузи, 13-боб “Жанозалар ҳақида”, 4-фасл “Маййит учун лозим нарсалар”, “Оъзини-оъзи оълдирганга жаноза оъқилмайди”, 269-бетда “Умар ибн Абдул Азизнинг мазҳаби” - деб ёзгансиз. Ҳазрат, агар лозим топсангиз “Умар ибн Абдул Азизнинг мазҳаби” ҳақида тушунтириш бериб оътсангиз. 2. Ҳозирги кунда ийд намозини аёллар ҳам оъқимоқлари лозимми ? 3. Ҳозирги кунда ийд намозини аёллар қандай тарзда оъқимоқлари лозим ? 4. Ҳазрат, аввало Аллоҳ сизни сабабчи қилиб залолатдан ҳидоятга юз тутдим, алҳамдулиллаҳ. Сизнинг маслаҳатингиз билан узоқ йиллаб оъқилмаган қазо намозларини кундалик ҳар бир намозга қошиб адо қилмоқдаман. Лекин шу аснода мени яна бир ҳолат қийнайди. Йиллаб тутилмаган роъзаларимнинг қазосини қай тарзда адо қилай ? Уларну узлуксиз тутишга ҳеч ҳам қурбим этмаяпди, оралатиб тутай десам, жуда узоқ вақтда адо қилиб боъладигандекман. Маслаҳат беринг Ҳазрат, қандай ёъл тутай ? Жавобларингиз учун олдиндан ташаккур. Аллоҳ илмингизни янада зиёда ва мартабангизни О'з ҳузурида янада улуг' қилсин. Аллоҳим қилаётган ҳайрли ишларингизни янада баракотли ва бардавом айласин. Қимматли вақтингизни олганим учун рози бо'лгайсиз. Аллоҳ сизни ва оила а'золарингизни ҳамиша О'з паноҳида асрасин.\n1- Бу кишининг бошқа маълум мазҳаблари йўқ. Аммо шу масалада ўзи тутган йўли бўлган.2,3- Бизда аёлларнинг ийд намозини оммавий тарзда ўқишлари йўлга қўйилмаган. Бу ишни йўлга қўйган мазҳабларда эркакларнинг орқа сафидан кейин туриб жамоат билан ўқийдилар.4- Қазо рўзаларни имкони борича тутиб бораверинг. Ўзингизни ортиқча қийнаманг.


Мамлакатимизда илк маротаба боғча ёшидаги болалар ўртасида веломарафон ташкил этилди\nПойтахтимиздаги Бобур номидаги эко-боғда мамлакатимизда илк маротаба боғча ёшидаги болалар ўртасида веломарафон ташкил этилди. Ўзбекистон велосипед спорти федерацияси ташаббуси билан Мактабгача таълим вазирлиги ҳамда ЕХҲТнинг Ўзбекистондаги ваколатхонаси ҳамкорлигида Халқаро болаларни ҳимоя қилиш кунига бағишлаб ўтказилган мазкур веломарафонда 65 нафар ўғил-қиз ўзаро беллашди.\nТадбир очилиш маросимида Ўзбекистон Республикаси Олий Мажлис Сенати раиси, Ўзбекистон Велосипед спорти федерацияси раиси Танзила Норбоева сўзга чиқиб, мамлакатимизда ёш авлод таълим-тарбияси ҳамда соғлом, етук инсонлар бўлиб етишиши учун муносиб шарт-шароитлар яратиб берилаётганини таъкидлади. Аҳоли ўртасида соғлом турмуш тарзини тағриб қилишда, фарзандларимизни кичиклигиданоқ спорт билан ошно қилиб улғайтиришда бу каби тадбирлар муҳим аҳамият касб этишини қайд этди.\nДарқаҳиқат, экология, болалар ва ёшларни спортга жалб қилиш, аҳоли ўртасида спортни оммалаштириш – Ҳукуматимизнинг диққат марказидаги масалалардандир.\nПрезидентимизнинг 2020 йил 30 октябрдаги “Соғлом турмуш тарзини кенг татбиқ этиш ва оммавий спортни янада ривожлантириш чора-тадбирлари тўғрисида”ги фармонида ҳам бир қатор, хусусан велосипед спорт турини ривожлантириш юзасидан муҳим вазифалар белгиланган.\n– Мазкур вазифалар ижросини таъминлаш мақсадида Туризм ва спорт вазирлиги, Мактабгача таълим вазирлиги ҳамда ЕХҲТнинг Ўзбекистондаги ваколатхонаси билан ҳамкорликда мактабгача таълим муассасалари тарбияланувчилари спорт билан шуғулланиши учун уларни замонавий беговеллар – болалар учун педалсиз велосипедлар билан таъминлаш, “Ўзбекистонда биринчи болалар веломарафони”ни ўтказиш бўйича меморандум имзоланган эди, – дейди Ўзбекистон велосипед спорти федерацияси бош котиби Козим Ўринбойхўжаев. – Меморандум доирасида 2021 йилдан бошлаб республикамизнинг барча ҳудудларидаги мактабгача таълим муассасаларини босқичма-босқич беговеллар билан таъминлаш кўзда тутилган.\nЭсингизда бўлса, лойиҳа доирасида Тошкент шаҳридаги 13 та мактабгача таълим ташкилотига дастлабки 400 та беговел топширилган эди. Бугун мазкур Мактабгача таълим ташкилотлари тарбияланувчилари ҳам веломарафонда иштирок этди. Юқорида келтирилган Меморандумга кўра, эндиликда боғча болалари ўртасида ҳам мунтазам веломарафонлар ташкил этилади.\nЎзбекистон миллий терма жамоаси мураббийи Лейсан Хазиеванинг таъкидлашича, бола одатдаги велосипедга қараганда беговелда мувозанатни сақлашни осон ўзлаштиради, танасини бошқаришни ва ҳаракатларини тезликда мувофиқлаштиришни ўрганади. Шунингдек, беговел боланинг мушак-скелет тизимини мукаммал даражада ривожлантиради.\nАна шу жиҳатларни инобатга олган ҳолда мактабгача таълим ёшидаги болалар ўртасида “Келажакка яшил қадам” шиори остида ўтказилган мазкур веломарафон иштирокчилар қалбида узоқ вақт сақланиб қолади.\nТадбир сўнгида веломарафон иштирокчилари – болажонларга эсдалик медаллари, совғалар топширилди ҳамда улар учун кўнгилочар дастурлар ташкил этилди.


Қозоғистонда Олимпиаданинг кумуш медали совриндорларига олтин учун таъсис қилинган пул мукофотлари топширилди\n20:45 / 08.12.2016\nҚозоғистонлик боксчилар Василий Левин ва Адилбек Ниязимбетов 34 миллион тенгелик сертификатларни қабул қилиб олишди. Олимпиадада кумуш медаллар билан тақдирланган спортчиларга "олтин" медаль учун таъсис қилинган мукофот миқдоридаги мукофот пуллари Миллий олимпия қўмитаси ва Қозоғистон бокс федерацияси президенти Тимур Кулибаев томонидан топширилган.\n«Василий ажойиб иштирок этди. Фақат бизникилар эмас, хорижлик мухлислар ҳам, халқаро мутахассислар ҳам у финалда ғолиб чиққани ҳақида айтишди. У ўзини муносиб тутди, баҳслашишни ўзига эп кўрмади ва рақибга ҳурмат билдирди.\nАдилбек ўзининг бор маҳоратини намойиш қилди. Олимпия ўйинларида иккинчи марта кумуш медаль олишга муваффақ бўлди», - деган МОҚ раҳбари.\nУ Қозоғистон раҳбари ва мамлакат раҳбари Нурсултон Назарбоев спортчиларнинг ютуқларини юқори баҳолаганини қайд этиб ўтди.\nДавлат раҳбари кўрсатмаси бўйича, ушбу спортчиларга ҳам худди Олимпия чемпионларига берилгани каби 34 млн тенге миқдоридаги мукофотлар берилди.\nИкки спортчи ҳам президентга, Куликбаевга ва барча қозоғистонликларга миннатдорчилик билдирган.\nҚозоғистон Василий Левин Адилбек Ниязимбетов


Манқуртсимон авлод қандай қилиб етиштирилмоқда? | Azon.uz - Ахборот-таҳлилий портал\nМанқуртсимон авлод қандай қилиб етиштирилмоқда?\n1778 23:00 03.07.2019\nИнсон туғилади, боғчага боради, кейин мактаб, ундан сўнг касби бўйича ўқийди, кейин эса 40 йил ишлайди, мана шундан сўнг нафақага чиқиб ўз умрини поёнига етказади. Боғча болага у доим ўз тенгдошлари қуршовида бўлиши ва жамиятдан ажралиб қолмаслиги учун керак. Қишлоқда эса болалар шунчаки кўчада ўйнайди, самара эса ўша-ўша.\nШаҳарда ота-оналар кун бўйи ишда бўлганидан фарзандларига етарлича вақт ажрата олмайди, улар билан ўйнай олмайди. Ундан кейин мактаб даври бошланади, 9-11 йил бизни ўқиш, ёзиш ва ҳисоблашга ўргатишади. Лекин минг афсуски, шунча узоқ муддатга қарамасдан аксарият тарбияланувчилар мазкур уч кўникмани мукаммал даражада ўзлаштира олмайди. Мактаб ўқувчиларининг ижтимоий тармоқлардаги ёзишмаларидан хулоса қилинадиган бўлса, фақат айримларгина тўғри ёза олади, ҳисоблашга келсак ҳам – шундай.\nСавол туғилади: Модомики аксарият 13 ни 25 га ҳаёлида кўпайтира олмас экан, унда мактаб ўқувчиларининг бошини алгебра ва кимё фанлари билан қотиришдан мақсад нима?\nМактабда болаларга ўргатиладиган асосий нарса – бу бўйсуниш, катталарга бўйсуниш, ўқитувчиларга бўйсуниш ва ҳоказо.\nЎқишни университетда давом эттириш эса – бу коррупсиявий жамиятда мустақил ҳаётга тайёргарлик демакдир. Жамиятки, бунда ҳар қандай тўғоноқларни пул ёрдамида олиб ташлаш мумкин. Албатта, олий таълимда сидқидилдан ўқийдиганлар ҳам бор. Лекин талабаларнинг аксарияти кайф-сафо, ичиш, чекиш ва тунни яхши ўтказишни асосий мақсад қилиб олишган. Китоб ўқиш эса – бу уларнинг фикрича “мода”дан қолган ва ҳеч кимга керак эмас, ахир барча масалалар пул билан ҳал бўлади-ку.\nМана, шундай қилиб, итоаткор манқуртлар эксплуатацияга тайёр. Итоаткорлик ва коррупция дастурлари ўрнатилган. Тағин манави дастурлар ҳам ўрнатиб қўйилган: “Ҳамма чекади – мен ҳам чекаман”, “Алкоголь – дўстимиз”, “Телевизор – энг яхши маслаҳатчи”, “Бугун ва ҳозир яшаб қол”. Тўғри, истисно ҳолатлар ҳам бор, лекин бу жуда кам учрайди.\nКейин-чи? Кейин эса 40 йил меҳнат қулчилиги. Бизнинг (Россиянинг – таржимон изоҳи) университетларни тугатган мутахассислар кимга керак? Аксарият ҳатто ўз мутахассислиги бўйича базавий билимларга ҳам эга эмас. Лекин меҳнат бозорига ҳеч кимга кераги йўқ товар ва хизматларни ўтириш учун сотиладиганлар оммаси зарур.\nСуғурталар, сим-карталар, китоблар, дорилар, пардоз-андоз буюмлари, кредит карталари ва бошқа товар ва хизматлар. Буларнинг бари шунчаки сотиш учун керак, бунинг учун эса қандайдир билим ва тажрибага эга бўлишнинг кераги йўқ. Бир манқурт арзимаган пулга бошқа манқуртни “сохта зарурий” товарлар билан аҳмоқ қилади, бу пайтда эса у ўз хожасига миллионлаб фойда келтиради.\nЛекин бизнинг энг асосий маслаҳатчимиз – телевизор. Айнан мазкур зомби қути бизга қандай яшаш (фильмлар, сериаллар, ток-шоулар), нима харид қилиш кераклигини (реклама), ҳозир нима мода эканлигини (“юлдузлар” тўғрисидаги кўрсатувлар) айтади.\nБизга ишратпараст ҳаёт тарзини, тартибсиз жинсий муносабатларни, “мода”га хос яшаш тарзини, чек-чегарасиз истеъмол қилишни мажбуран қабул қилдиради.\nБуларнинг бари пул талаб қилади, бу пулларни топиш учун эса биз ўзимизнинг ҳақиқий эҳтиёжларимизни қондириш учун доимгидек ишлашимиздан ҳам кўпроқ ишлашимизга тўғри келади. Бир сўз билан айтганда, қулларча!\nБизга қимматбаҳо шампун ва тиш пасталарини, қиммат кир ювиш кукунлари ва пардоз-андоз буюмларини, қимматбаҳо техника ва кийим-кечакларни мажбуран қабул қилдиришади.\nМанқурт эса буларнинг барига ишонган ҳолда реклама қилинган товарлар ортидан дўконма-дўкон чопқилайди, ўзини сериаллардагидек тутади, ўз “кумир”ларига ўхшашни орзу қилади.\nАвваллари маданият – бу халқ артистларининг чиқиши, расмлар кўргазмаси, опера ва балет, шеърият ва наср эди. Ҳозир эса маданият – бу саҳнадаги ярим-яланғоч қизлар, ахлоқсизлик тарғиботи, “юлдуз”ларнинг охири кўринмас жанжаллари ва бошқа маънавий мажруҳликлар бўлиб қолди.\nАгар манқуртдан нега чекиши ва ичиши ҳақида сўрасангиз (ахир бу зарарли-ку), у бунга обьектив бир сабаб топиши амри маҳол, негаки бундай сабабнинг ўзи йўқ. Нега манқурт янги техника ва брендлар ортидан қувади? Нега деганда, телевизорда бу мода ва бусиз яшаш имконсиз эканини айтишган. Аслида эса – бу шунчаки одамларни озодликдан маҳрум қилиш йўлида пул ва соғликларини тортиб олиш демакдир.\nАгар одамлар ўз ақли билан ўйлай бошласа ва зомби дастурларни бажаришдан тўхтаса, ўшандагина дунё ўзгаради.\nМақола «Liberty Mind»дан Илдиз телеграм каналида таржима қилинди\nЖамият тафаккур манқуртлик Махсус Долзарб\n772 13:53 14.10.2019\n1140 07:46 02.10.2019\n460 19:50 01.10.2019


Эркаклар ёқтирган китоблар характери ва хоҳиш-истакларидан дарак берар экан?! - 19 Сентября 2016 - www.SheJoT.CoM\nГлавная » 2016 » Сентябрь » 19 » Эркаклар ёқтирган китоблар характери ва хоҳиш-истакларидан дарак берар экан?!\nЭркаклар ёқтирган китоблар характери ва хоҳиш-истакларидан дарак берар экан?!\nГарвард университети олимлари эркаклар феъл-атворини билиш учун у севиб мутолаа қиладиган китоб жанрига аҳамият беришни тавсия этишмоқда. Бир неча йил давом этган илмий тадқиқотлар хулосасига кўра, эркакларнинг 85 фоизи аниқ бир йўналишдаги жанрни маъқул кўришади. Таҳминан 7 фоиз эркаклар эса бир вақтнинг ўзида иккита адабиёт жанрига қизиқишлари мумкин. Қолган 8 фоиз кучли жинс вакилларига салгина қийинроқ. Чунки улар ўз қизиқишларини тушунишга қийналишади.\nАгар умр йўлдошингиз комикс журналларни ёқтирса, демак у ҳазил-мутойибани ёқтиради ва мулоқотга киришимли инсон. Муаммоларни осонлик билан ҳал қилишни билади. Фақат айрим холларда ўзига нисбатан ишончи камлик қилиб, иккиланишини айтмаса, қолгани рисоладагидек. Бундай эркак билан ҳаётингиз қизиқарли ўтиши учун унинг истакларини ҳурмат қилишни ўрганишингиз керак.\nУшбу жанрдаги асарлару, фильмларнинг ишқибози бўлган эркаклар прагматик бўлишади. Уларнинг фикрича хаёлот билан яшаб бўлмайди. Яхшиси таваккал қилинг-у, амалга оширинг. Аммо баъзида мана шу «қоида»лари туфайли хатога йўл қўйишади. Бундай эркакларни йўлга солиш учун яхши суҳбатдош бўлиш ва уларни тинглаш керак.\nЖуфтингизнинг фантастика жанрига қизиқиши унинг қатъиятсизлигини билдиради. Кўпинча бу тоифа эркаклар ўз фикрига эга бўлмайдиган, иродаси суст ва қарор қабул қилишга иккиланишади. Бироқ ўзгаларнинг фикрига қулоқ солишни ҳам исташмайди. Бундай эркак билан яшаш осон эмас. Агар уни йўлга солишни хоҳласангиз, сабр-тоқатли бўлишингиз керак.\nБадиий, тарихий ва илмий китобларнинг ўқувчиси бўлган эркакларнинг характери жиддий бўлади. Ҳар бир ишга ўйлаб, мулохаза билан ёндашишади. Ташқи кўриншига эътиборли ва аёлидан ҳам шуни талаб қилади. Аммо жахли тез ва асабини жиловлай олмаслигидан панд ейишади.\nБордию жуфтингиз комедия жанридаги китобларни зўр иштиёқ билан ўқиса, билингки умр йўлдош танлашда адашмагансиз. Руҳшуносларнинг фикрича, бундай эркаклар яхши суҳбатдош ва рафиқасини ҳар қандай ҳолатда ҳам тушунадиган инсон бўлишади. Шу боис китоб мутолаа қилиб, холи қолишни истаса, асло ранжиманг.\nДрама ва мелодрама\nУшбу жанрлардаги китобларни танлайдиган эркаклар ҳиссиётларга берилувчан, романтик инсон бўлишади. Ўзига қаратилган эътиборни ёқтирадиган, ташқи кўринишига аҳамиятлидир. Бироқ уларни яхши умр йўлдош дейиш қийин. Чунки худбинликлари боис яқинларини ранжитиб туришади.\nЎзига ишончи баланд, дадил ва бироз димоғдор эркаклар саргузашт асарларга қизиқишар экан. Бу тоифа эркаклар билан ширин сўз бўлсангиз, муаммо бўлмайди. Аксинча «меники тўғри» қабилида иш тутсангиз, дока рўмолнинг қуриши узоққа чўзилиши мумкин.\nКатегория: Foydali maslahatlar / Полезны советы | Просмотров: 293 | Добавил: iphone | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


НАВОИЙ ТАВАЛЛУДИНИНГ 580 ЙИЛЛИГИГА БАFИШЛАНДИ | "Xazina" газетасининг онлайн саҳифаси\nВилоят Давлат солиқ бошқармасида 9 февраль – Алишер Навоий таваллуд топган кун муносабати билан маънавий-маърифий тадбир ташкил этилди. Уни бошқарма бошлиғининг биринчи ўринбосари Алишер Қодиров олиб борди.\nТадбирда Қарши Давлат университети катта ўқитувчиси, филология фанлари бўйича фалсафа доктори, навоийшунос олим Одилжон Авазназаров иштирок этиб, Алишер Навоий ҳаёти ва ижоди ҳақида тўхталиб ўтди.\nНизомиддин Мир Алишер Хуросон салтанатида буюк шоиргина эмас, етук шахс ва адолатнинг тимсоли дея эътироф этилган. Ҳазрат Навоийнинг адолати унинг катта-кичик барча ишлари, нозик таъб асарлари, жамият ва эл-улусга бўлган муносабатларида тўла акс этган.\nТемурийлар замонида маданият, илм-фан юксак даражада гуллаб-яшнади. Навоий 1498 йилда «Лисон ут-тайр» («Қуш тили»), 1499 йилда «Муҳокамат ул-луғатайн», 1500 йили «Маҳбуб ул-қулуб» асарларини ёзиб битиради. Бу уч асар буюк шоир ва мутафаккир ижодининг авж нуқталари ҳисобланади. «Муҳокамат ул-луғатайн» («Икки тил муҳокамаси»)да ўзининг бутун ижодий йўлини сарҳисоб қилиб, туркий тилдаги шеъриятнинг қудратини таъкидлаган.\nТадбирда сўзга чиққанлар Алишер Навоий шахсияти ва ижоди билан боғлиқ қимматли маълумотларни келтириб ўтишди. Зотан, улуғ мутаффакир ва буюк шоирнинг башариятни эзгуликка чорловчи асарларини ўрганиш жамиятимизда эзгу мақсадлар рўёбига хизмат қилади.\nШОТЛАНДИЯЛИК АЁЛ СУЯК САРАТОНИ КАСАЛЛИГИНИ ЕНГИБ, ГЎЗАЛЛИК МАЛИКАСИГА АЙЛАНДИ


Дунё, Ўзбекистон, янгиликлар: The Economist мухбири Ўзбекистонда иш бошлади ва қайси денгиз соҳилига кокаин оқиб келмоқда? - BBC News O'zbek\nThe Economist мухбири аккредитациядан ўтказилди\nДунёдаги энг нуфузли журналлардан бири бўлмиш The Economist мухбири Ўзбекистонда иш бошлайдиган бўлди. Марказий Осиё бўйича йирик таҳлилчи, "Қора соялар: Қозоғистон сирли дунёси ичида" китоби муаллифи Жоанна Лиллис Ташқи ишлар вазирлиги томонидан мухбир ўлароқ аккредитациядан ўтказилган.\nБи-би-си Ўзбек Хизмати ушбу воқеа муносабати ила Лиллис хоним билан суҳбатда бўлди:\n"The Economist'нинг Ўзбекистондаги мухбири сифатида аккредитациядан ўтказилганимни эшитиб, бошим осмонга етди. 2000 йиллар бошида Тошкентда 4 йил яшаганман, BBC Monitoring'да ишлаганман, шу сабаб ҳам бу мамлакатни жуда яхши биламан.\nМамлакат ажойиб ислоҳотлар жараёни ичида яшамоқда ва бу ғаройиб мамлакатда юз бераётган ҳодисаларни дунёга таратишни интиқиб кутмоқдаман.\nИшонаманки, Ўзбекистон ҳукуматининг мени аккредитациядан ўтказиш қарори бу давлат эркин матбуот учун очиқ эканини англатувчи ижобий ва қувонарли даракдир.\nМен ҳукуматни аккредитациядан ўтиш учун ариза топширган барча хорижликлар журналистлар сўровини ижобий қондириш ва, албатта, узоқ йиллар қўрқув ичра яшаган ўзбек журналистларининг эркин фаолият юритишини таъминлашда давом этишга рағбатлантирган бўлар эдим.\nМарказий Осиёдек эркин фикр бўғиладиган минтақадаги бир мамлакатнинг эркин матбуот учун тобора кўпроқ жой ажратаётганини кўриш жуда ҳам ажойиб ва бу йўналиш давом этишига ишончим комил!" сўзлайди Лиллис хоним.\nРеппер Ники Минаж Саудияда белгиланган ижросини бекор қилди\nАмерикалик таниқли қўшиқчи Ники Минаж келаси ҳафта Саудия Арабистонида ўтувчи фестивалда иштирок этиши кутилаётган эди.\nБироқ у инсон ҳуқуқлари ҳимоячилари томонидан инсоний эркинлик бўғилган мамлакатга ижодий сафар қилаётгани учун кескин танқидга учраган.\nБошқалар очиқ кийимда саҳнага чиқишни хуш кўрувчи ва қўшиқлари уят сўзларга тўла бўлган реппернинг ўта консерватив Саудия Арабистони қандай қабул қилаётганидан ҳайрон бўлган.\nШундан сўнг Ники Минаж баёнот эълон қилиб, узоқ вақт ўйлаб кўришдан сўнг Жидда Халқаро Фестивалида иштирок этмасликка қарор қилгани ва аёллар, фикр эркинлиги ҳамда ЛГБТ жамоатига нисбатан дастагини изҳор этишни истаётганини билдирган.\nМинаж Саудия Арабистонининг маданий таклифини қабул қилиши ортидан маломатга қолган илк қўшиқчи эмас.\nШу йилнинг бошида Мерайя Кери ҳам инсон ҳуқуқлари фаоллари босими остида подшоликка белгиланган ижодий сафар режасидан воз кечишга мажбур бўлган.\nПутин грузин журналистдан хафа эмас\nФото муаллифлик ҳуқуқи Rustavi2\nГрузиядаги Rustavi-2 телеканали телебошловчиси Георгий Габуня жонли эфир пайти Президент Владимир Путинни очиқдан-очиқ сўкканидан сўнг Россия Давлат Думаси ҳукуматни Грузияга қарши иқтисодий санкциялар қўллашга чақирган эди.\nБироқ жаноб Путин бу воқеани кўнглига олмагани ва грузин халқига нисбатан ҳурмати сабабли ҳеч қандай санкциялар жорий этишни кўзламаётганини билдирган.\n"Уни ишдан четлатишди, у дам олишга кетди, келади - ишини давом эттираверади", деган Президент Путин.\nЖаноб Габунянинг бу амали ҳам Россия, ҳам Грузия ҳукумати томонидан қаттиқ қораланган.\nОқибатда, у икки ойга ишдан четлатилган.\nҚабилавий зўравонликда аёллар ва болалар ўлдирилди\nПапуа Янги Гвинеянинг Ҳела провиняси қабилалари ўртасида бир неча кундан бери давом этаётган қирғинбарот оқибатида 24 инсон, жумладан, аёллар ва болалар ўлдирилган.\nҲозирча, қабилалараро низога нима сабаб бўлгани аниқ эмас.\nПапуа Янги Гвинея Бош вазири Жеймс Марапе жиноятчилар албатта топилиши ва жазога тортилишини маълум қилган.\nИжтимоий тармоқда тарқалган суратларда айрим таналарнинг майда бўлакларга ажратиб ташланганини кўриш мумкин.\n400 минг инсон истиқомат қилувчи Ҳела провинциясида атиги 60 полициячининг мавжудлиги ва уларнинг қўлидан зўравонликларга чек қўйиш келмаслиги айтилади.\nДенгиз Филиппин соҳилларига кокаин брикетларини чиқариб ташламоқда\nФото муаллифлик ҳуқуқи Mauban police\nФилиппиннинг шарқий соҳилларига денгиз тўлқинлари охирги ойларда қиймати миллионлаб долларга тенг прессланган кокаин брикетларини чиқариб ташламоқда.\nЎтган якшанба куни 7 дона ана шундай брикет топилган.\nМай ойида эса балиқчилар $4 миллион қийматдаги 39 кокаин брикетини топиб олган.\nМаҳаллий аҳоли бундай "қимматбаҳо топилмалар"га февраль ойидан буён аҳён-аҳён учраётгани айтилади.\nПолицияга кўра, топилган кокаин брикетлари, катта эҳтимол билан, Австралияга олиб кетилаётган бўлган.\nБир полиция зобитининг тушунтиришича, наркотик ташувчилар, баъзи ҳолларда, пластик плёнка билан сув кирмайдиган қилиб ўралган прессланган кокаин "ғиштлар"ни тўрга солиб, сув остига яширади ва, гоҳида, тўр ечилиб кетиши мумкин.\nПутин онасини сўккан грузиялик бошловчи ва Instagram'да қандай ўзгариш кутилмоқда?\nЖонли эфирдаги сўкиниш ва нондан заҳарланган маҳбуслар\nНазарбоев кимни тишлади ва Хо Ши Мин нимани васият қилган эди?\nДунё, янгиликлар: Шайх ўлими, яна Трамп, фоҳишалар ва урушқоқ АҚШ


Бугун 5 та ҳудуддан ташқари барча вилоятларда ёмғир ёғади. Айрим жойларда кучли бўлиши мумкин — Sof.uz\nБугун 5 та ҳудуддан ташқари барча вилоятларда ёмғир ёғади. Айрим жойларда кучли бўлиши мумкин\n20.03 08:43 1270 Ўзбекистон\nЎзбекистон Гидрометеорология хизмати хабарига кўра, бугун кун давомида Ўзбекистон ҳудудига Каспий денгизи орқали Кавказ ҳудудлари устида шаклланган нам ва деярли салқин ҳаво массалари кириб келиши давом этади. Ҳавонинг ўзгариб туриши кутилмоқда, ёмғир ёғади, баъзи жойларда кучли бўлиши мумкин. Момақалдироқ ҳам бўлиши мумкин. Қорақалпоғистонда, Хоразм, Андижон, Наманган, Фарғона вилоятларида ёғингарчилик кутилмайди. Шамол 7-12 м/с тезликда эсади, баъзи жойларда 17-22 м/с гача кучаяди. Ҳаво ҳарорати 10-15° илиқни ташкил этади.\nПойтахтимизда вақти-вақти билан ёмғир ёғади, момақалдироқ бўлиши мумкин. Шамол 5-10 м/с тезликда эсади, 12-17 м/с гача кучаяди. Ҳаво ҳарорати 12-14° илиқ атрофида бўлади.\nРеспубликанинг тоғли ҳудудларида ҳаво ўзгариб туради, баъзи жойларда ёғингарчилик (ёмғир, қор) бўлади, баъзи жойларда кучли бўлиши мумкин. Қор кўчиши хавфи бор. Туман тушиши мумкин. Шамол 7-12 м/с тезликда эсади, баъзи жойларда 17-22 м/с гача кучаяди. Ҳаво ҳарорати 0-5° илиқ бўлади.


АҚШ президенти Фаластин раҳбари билан учрашади\n07 август 2020, Тошкент вақти: 14:36\nАҚШ президенти Доналд Трамп Ғарбий девор (Йиғи девори) олдида, 2017 йил 22 майи.\nАҚШ президенти Доналд Трамп Исроилга сафарининг иккинчи куни Фаластин маъмурияти раҳбари Маҳмуд Аббос билан учрашиш учун Байтлаҳмга боради. Кеча Трамп Исроил бош вазири Нетаняҳу билан учрашганди.\nТрамп январ ойида президент лавозимига киришганидан буён исроилликлар ва фаластинликлар ўртасида тинчлик битими тузилиши бўйича олға силжишга эришишга ҳаракат қилиб келмоқда.\nРасмийлар Трампнинг Қуддусдан Байтлаҳмга 20 дақиқалик сафари кучайтирилган хавфсизлик чоралари остида ўтказилишини билдирганлар. Трамп Ғарбий қирғоқдаги тўсиқдан ўтиши керак бўлади. Исроилни Фаластин ҳудудларидан ажратиб турувчи бу тўсиқнинг умумий узунлиги тақрибан 700 километрга тенгдир.\nМаҳмуд Аббоснинг ёрдамчиси Хоссам Зомлот Франс-пресс агентлигига: “Агар президент Трамп воситачи бўлиб, бизни тарихий битимга, асосий шартнома элтса, биз унинг ҳамкори бўлишга тайёрмиз”, деган.


Роналду 4та ўйиндан 12 ўйингача дисквалификация қилиниши мумкин » Ўзбекистон янгиликлари – Zamin.uz\n25-01-2015 | 09:56\nZAMIN.UZ / Спорт / 25 Январ 2015 года639\n"Кордоба" билан ўйинда рақиб футболчисининг юзига ургани учун майдондан четлатилган Криштиану Роналду 4 ўйиндан 12та ўйингача дисквалификация қилиниши мумкин. Бу ҳақда sport.es сайтига асосланиб sovsport.ru хабар тарқатди.Эслатиб ўтамиз, ўйиннинг 82-дақиқасида ҳакам Роналдуга тўғридан тўғри қизил карточка кўрсатди. Жарима зарбаси ўйинга киритилганидан сўнг Роналдунинг оёғидан борган тўпни дарвозабон эгаллаб олди. Криштиану эса ёнида турган ҳимоячининг юзига урди. Шундан сўнг у бошқа ҳимоячининг юзига туртди."Реал" ушбу ўйинда 2:1 ҳисобида ғалаба қозонди ва 48 очко билан пешқадамлик қилишда давом этмоқда. Роналду эса 28 очко билан Ла лига тўпурарлари орасида карвонбоши бўлиб турибди.Манба: www.stadion.uz


БИОХИЛМА-ХИЛЛИКНИ САҚЛАШ - ҲАР БИРИМИЗНИНГ БУРЧИМИЗ - Qishloq Oqshomi\nМай 18, 2017 770\nЎзбекистон бир-биридан кескин фарқ қилувчи табиий хилма-хиллиги қорли тоғлари, серсув дарёлари, поёнсиз даштлари билан кишини мафтун этувчи жаннатмакон диёрдир.\nУнинг асосий ҳудудини Турон текисликлари эгаллаган. Ўзбекистоннинг денгиз сатҳидан ҳисоблаганда энг юқори нуқтаси - Ҳисор тоғ тизмасидаги Ҳазрати султон тоғ чўққиси, энг паст нуқтаси - Марказий Қизилқумдаги Мингбулоқ ботиғидир. Мамлакат ландшафтини (табиий манзарасини ) шартли равишда уч қисмга бўлиш мумкин: шарқ ва жануби-шарқдаги тоғлар ва тоғолди ҳудудлари, ғарбда - чўллар ва ярим чўллар, ғарб ва шимоли ғарбда- ясси тоғлар, айниқса, ушбу минтақада тошли яйдоқ Устюрт ясси тоғлари, Амударёнинг қуйи оқимидаги текисликлар ва баъзи жойларда ясси тоғлари кўзга ташланувчи Қизилқум чўли алоҳида ажралиб туради.\nЎзбекистон атроф-муҳит муҳофазаси давлат сиёсатининг энг устувор йўналишларидан бири ҳисобланади. Ўзбекистон Республикаси Конституциясининг 50-моддасида "Фуқаролар атроф-муҳитга эҳтиёткорона муносабатда бўлишга мажбурдирлар" деб таъкидланган. Узоқни кўзлаган ушбу оқилона сиёсат атроф-муҳитни барча томонларини - ҳавони, сув заҳираларини, тупроқни, ўсимлик ва ҳайвонот дунёсини, ер ости бойликларини, ландшафтларни ва табиий ёдгорликларни муҳофаза қилиш орқали изчил амалга оширилмоқда.\nЎзбекистон ўсимлик дунёси бой ва ранг-баранг мамлакат ҳисобланади. Ҳудудида ўсимликларни 4500 яқин тури ўсади. Уларнинг 3000 дан ортиғи юқори ёввойи, шундан 270 дан кўпроғи эндемик ўсимлик ҳисобланади. Биологик ва ландшафт хилма-хиллиги Ўзбекистоннинг энг асосий миллий бойликларидан биридир.\nЎсимлик ва ҳайвонот дунёсини муҳофаза қилиш, уларни йўқ бўлиб кетиш хавфи остида қолганларини сақлаб қолиш ҳамда кўпайтиришдек давримиз учун ўта долзарб муаммоларни ҳал этишда Ўзбекистонда қўриқхоналар, буюртмахоналар ва миллий боғлар алоҳида ўрин тутади. Ўзбекистонда сўнги йилларда биологик хилма-хилликни сақлаб қолиш борасида бир қанча жиддий тадбирлар амалга оширилмоқда.\nУларни янада жадаллаштириш-камёб ва йўқ бўлиб кетаётган ҳайвонлар муҳофазасини кучайтиришга, ҳамда сонини тиклашга хизмат қилиши керак.\nРеспубликада ташкил этилган 6 тоғ (Ҳисор, Зомин, Китоб, Нурота, Сурхон, Чотқол), 3 та чўл-тўқай (Қизилқум, Бадай-Тўқай, Зарафшон) қўриқхоналари, 2 та миллий боғ (Зомин, Угом-Чотқол), 9 та буюртмахона (Арнасой, Денгизкўл, Қорақир, Қарнабчўл, Қўшрабод, Муборак, Нуробод, Актау, Сайғоқли, Судочье) ва 2 та табиий ёдгорликлардан (Вардонзе, Ёзёвон) иборат экологик тармоқ ҳайвонот ва ўсимлик оламининг мажмуий муҳофазасига ва унинг ресурсларидан барқарор фойдаланишга хизмат қилмоқда.\nНафақат республикамизда, балки бутун минтақада ягона, камёб ҳайвонларни кўпайтириш, уларни сақлаш ва реинтродукция қилиш билан шуғулланувчи "Жайрон" экомаркази ҳам муҳофаза қилинадиган ҳудуд мақомига эга.\nРеспублика қўриқхоналарда қизил китобга киритилган Бухоро буғуси, морхўр, Қизилқум архари, кўк суғур, Туркистон силовсини каби ҳайвонлар, йирик йиртқич қушлар ва ҳашоратлар муҳофаза остига олинган. Камёб ва йўқ бўлиб кетаётган ҳайвонларни ярим тутқунлик шароитида кўпайтириш, уларни сақлаб қолиш ва сонини тиклаш- истиқболли йўналиш ҳисобланади.\nЎзбекистонда жамиятни демократлаштириш ва табиатни муҳофаза қилиш соҳасидаги қонунчилик тобора такомиллаштирилиб борилмоқда. Ўзбекистон Республикаси давлат мустақилигига эришгач, ўзиниг мустақил иқтисодий ва ижтимоий ривожланиш йўлига эга бўлиб, бу, ўз навбатида экологик йўналишда қонуний-ҳуқуқий базани яратиш масаласини кўндаланг қилиб қўйди.\nШу мақсадда атроф муҳит муҳофазаси ва табиий ресурслардан оқилона фойдаланишга қаратилган ҳамда юқори даражадаги халқаро меъёрларга жавоб берадиган 30 дан ортиқ қонун ва 350га яқин қонуности ҳуқуқий-норматив ҳужжатлар қабул қилинди. Бунинг яна бир яққол мисоли қилиб, 2013 йил 27 декабрда қабул қилинган «Экологик назорат тўғрисида»ги Қонунни ҳам олишимиз мумкин.\nБундай қонунларни қабул қилиниши натижасида ушбу соҳадаги халқаро ҳамкорлик уйғунлашиб, жамоатчиликнинг экологик муаммоларга бўлган қизиқиш ва қайғуриши ортиб бормоқда.\nЙилдан йилга нодавлат нотижорат ташкилотларини тармоқлари кенгайиб бормоқда. Улар аҳоли орасида экологик тафаккурни шакллантириш ҳамда ёввойи табиатни сақлаб қолиш масалалари борасида давлат муассасалари билан, хусусан, Табиатни муҳофаза қилиш давлат қўмитаси билан фаол ҳамкорлик қилмоқдалар. Ўзбекистонда экологик муаммолар ечимини топиш жараёнида жамоатчиликни кенг иштирокини таъминлашга алоҳида эътибор қаратилаётир.\nМамлакатни барча минтақаларида экологик йўналишдаги жамоат ташкилотлари фаолият юритмоқда. Ана шундай омиллар туфайли Республикада атроф мухит муҳофазаси, соғлом мухит яратиш орқали мавжуд муаммолар ечимини топишда ушбу ҳамкорлик доирасида жамоатчилик экологик назоратни олиб борилиши алоҳида ўринга эга.\nЎзбекистон Республикаси «Биологик хилма-хиллик тўғрисида»ги Конвенцияга (1995 йил) қўшилиб, халқаро ҳамжамият олдида ўзининг миллий биологик ресурсларини муҳофаза қилиш учун жавобгарлигини эълон қилди.\nЎзбекистоннинг бу борадаги - 1997 йилдаги "Йўқолиб кетиш хавфи остидаги ёввойи фауна ва флора турлари билан халқаро савдоси тўғрисида"ги Конвенция (CITES) ва бошқа халқаро битимларни имзоланиши биохилма-хилликни сақлашдаги катта қадамлари бўлди. Атроф-муҳитни экологик жиҳатдан соғломлаштириш жараёнларини уйғунлаштириш ва биологик ресурсларни муҳофаза қилиш мақсадида Ўзбекистон Республикаси «Биологик хилмахилликни сақлаш бўйича Миллий стратегия ва Харакатлар режаси» (1998 йил) ишлаб чиқарилди. Қизил китобни юритиш мазкур стратегияни ажралмас таркибий қисми бўлиб, биологик хилма-хилликни сақлаш борасидаги ҳаракатнинг навбатдаги босқичидир.\nМамлакатдаги умуртқали ҳайвонларнинг ҳозирги фаунаси 105 хилдаги сут эмизувчилар, 441 турдаги қушлар, 60 турдаги судралиб юрувчилар, 3 турдаги сувда ва қуруқликда яшайдиган жониворлар ва 76 турдаги балиқлар, умуртқасизлар фаунаси эса 15000 турдан иборат. Ўзбекистон Республикаси Қизил китобига 324 турдаги ноёб ва йўқолиб кетиш хавфи остидаги ўсимликлар ва замбуруғлар, 184 турдаги ҳайвонлар киритилган ва улар доимий давлат муҳофазасига олинган.\nБугунги экологик вазиятни назорат қилишга салбий ёндашув келажакда иқтисодий, ижтимоий, сиёсий ва экологик жиҳатдан жавоб беришга тўғри келишини кўрсатмоқда.\nМустаҳкам экологик барқарорлик ва табиат тизимининг фаолият кўрсатишини қўллаб-қувватлашда биологик ресурсларнинг аҳамияти тўғри тушунишини ҳар томонлама рағбатлантириш лозим бўлмоқда. Биохилма-хилликни сақлаш ва зарар етказмасдан фойдаланиш масалалари тараққиётни режалаштиришда ўз аксини топмоқда.


Россия Хитой ва ЖАР билан денгиз машғулотларини ўтказади - 14.11.2019, Sputnik Ўзбекистон\nРоссия Хитой ва ЖАР билан денгиз машғулотларини ўтказади\nРоссия ва Хитой 2012 йилдан буён мунтазам равишда ҳамкорликдаги манёврларни ўтказади. Аммо Жанубий Африка бу ўқувларда илк бор иштирок этмоқда 14.11.2019, Sputnik Ўзбекистон\n© Sputnik / Павел Львов / Фотобанкка ўтишОтряд кораблей Северного флота во главе с крейсером "Маршал Устинов" прибыл в Североморск\nРоссия ва Хитой 2012 йилдан буён мунтазам равишда ҳамкорликдаги манёврларни ўтказади. Аммо Жанубий Африка бу ўқувларда илк бор иштирок этмоқда\nТОШКЕНТ, 14 ноя - Sputnik. Россия Хитой ва Жанубий Африка иштирокида денгиз қароқчилари ва террорчиларга қарши денгиз машғулотлари ноябрь ойи охирида Кейптаун яқинида ўтказилади, унга Россия ракета ташувчи крейсери "Маршал Устинов" жалб этилиши кутилмоқда, деб хабар қилди пайшанба куни РФ Шимолий флоти матбуот-хизмати.\nХитой ОАВлари Россиянинг янги қуролини "АҚШ ва НАТОнинг даҳшатли туши" дея айтишди\n14 Ноябр 2019, 14:09\nҚабул қилувчи томон - Жанубий Африка ҳарбий-денгиз флотидир. У Саймон-Таун порт шаҳри яқинида жойлашган. ЖАР Мудофаа вазирлиги вакили баёнотида таъкидланишича, ушбу ҳамкорликдаги тадбирнинг асосий мақсади "денгиз иқтисодиётини" ривожлантириш, шунингдек, "иштирокчи давлатлар ҳарбий-денгиз флотлари ўртасида ҳамкорликни ва алоқаларни мустаҳкамлашдан" иборат.\nҲозирча на жанговар кемалар турлари, на уларнинг умумий сони ҳақида аниқ маълумотлар мавжуд эмас. Бу уч давлат ўз сафларида ривожланаётган иқтисодга эга бўлган мамлакатларни бирлаштирувчи БРИКС гуруҳига киради. Россия ва Хитой 2012 йилдан буён мунтазам равишда ҳамкорликдаги манёврларни ўтказади. Аммо Жанубий Африка бу ўқувларда илк бор иштирок этмоқда.


Қирғизистон: Мамлакат ташқи қарзини узиш бўйича “халқ” ташаббуси ўрнида қотиб қолди - Фарғона.Ру ахборот агентлиги\n16:45 msk, 10 Июль 2020\nҚирғизистон: Мамлакат ташқи қарзини узиш бўйича “халқ” ташаббуси ўрнида қотиб қолди\n26.07.2007 06:01 msk\nБундан роса икки ой аввал - 2007 йилнинг май ойида Қирғизистон ҳукумати “Қирғизистон Республикаси ташқи қарзини узиш бўйича халқ ҳисоб рақами”ни очганди. Аммо, уддабуронлик билан амалга оширилганда мамлакат ташқи қарзи муаммосини қисман бўлса-да ҳал қилибгина қолмасдан, жамиятни жипслаштириши ҳам мумкин бўлган бу дуруст ғоя қоғозда қолиб кетадиганга ўхшайди. АКИpress ахборот агентлигининг мамлакат Миллий банки раисига таянган ҳолда хабар қилишича, 2007 йилнинг 19 июлига келиб бу ҳисоб рақамига бор-йўғи беш минг сўм (тақрибан 120 доллар) пул ўтказилган. Бу пуллар республика Соғлиқни сақлаш вазирлиги ходимларидан келиб тушган.\nҚайд этиш жоизки, Бишкекдаги хусусий фирмалардан бирининг раҳбари Ж. Тўқтўғазиев ҳам шунга ўхшаш ҳисоб рақами очган ва унга бир миллион сўм (25 минг доллардан кўпроқ) пул ўтказганди. Бундан ташқари, Тўқтўғазиевга кўра, у томонидан очилган ҳисоб рақамига қарийб уч юз ҳамюртидан турли миқдорда пуллар тушган.\nҚирғизистоннинг ташқи қарзи 2007 йилнинг март ойи бошига келиб қарийб икки миллиард АҚШ долларига етган, бу эса мамлакат ЯИМ ҳажмидан кўпроқдир. Бу қарзнинг асосий қисмини қарздор мамлакат шу йилнинг ўзида фоизлари билан бирга тўлай бошлаши керак. Қирғизистон жамиятида бу миллиардлар аввалги расмийлар томонидан ўмарилган, деб ҳисоблаш одат тусига кирган.\nМамлакат ташқи қарзини узиш бўйича ташаббус ҳориждаги қирғизистонликлар томонидан ҳам кўтарилаяпти. Масалан, 24 июль куни Москвада республика ташқи қарзини узиш учун пул тўплашни ўз олдига мақсад қилиб қўйган “Биз Қирғизистон тақдирига бефарқ эмасмиз” марафони бўлиб ўтган. Худди шундай тадбир яқинда Самарада ҳам бўлиб ўтган, у ерда бир кунда 88 минг рубль йиғилган. Бу ҳолат Қирғизистон ҳукуматга ишонч даражаси қандайлигини кўрсатадими ёки ғояни маҳорат билан амалга ошириш зарурлигига ишора қиладими?\nШу ўринда Қирғизистондаги ИА 24.kg ахборот агентлиги томонидан яқинда ўтказилган сўровни эслаш ортиқчалик қилмайди.\n“Ватаннинг ташқи қарзини узиш учун махсус ҳисоб рақамига ўз улушингизни қўшишга тайёрмисиз?” деган саволга таниқли сиёсатчилар турлича фикрлар билдириш билан жавоб қилганлар. Дейлик, Жўғўрқу Кенеш (Қирғизистон парламенти) Қонун чиқариш йиғинининг собиқ спикери Абдиғани Эркебаев бу ишга “қўлдан келганча ўз улушини қўшиш”га тайёрлигини билдирган, бироқ Эркабаев буни муаммони ҳал қилишнинг яхши йўли деб билмайди. “Расмийлар ҳалигача бизга қачон, кимдан, қандай шартлар асосида қарз олганимизни ва кимнинг айби билан қарзга ботиб қолганимизни айтганлари йўқ. Нима учун биз пул йиғишимиз кераг-у бу қарзларни орттирганлар яна жавобгарликдан қутилиб кетиши керак?” – деганди Эркабаев.\nМухолифатчи депутат Ўмурбек Текебаев ҳам олинган қарзларни нест-нобуд қилишга алоқадор кимсаларни жавобгарликка тортиш тарафдорларидан бўлиб ҳисобланади. “Агар биз бунга шундай баҳо бермасак, бу иллатга чек қўймасак, бу нарса кейин ҳам давом этаверади”, - дея билдирди депутат. Бундан ташқари, у янги расмийлар ҳам бир неча юз миллион доллар қарз олишга улгурганларини, бу пулларнинг мақсадга мувофиқ ишлатилиши учун кимдир жавобгар бўлиши шартлигини қайд этди.\nПарламентнинг ҳуқуқий тартиб ва коррупцияга қарши кураш бўйича қўмитаси раиси Хажимурат Қўрқмазов “Халқ ҳисоб рақами”га пул ўтказмоқчи эмас, чунки у “қарзни ким олган бўлса, ким уни ноўрин ишлатган ёки ўмарган бўлса, ким айбдор бўлса, ўша жазоланиши керак. [Ўмарилган қарзларни ҳам] қонунчиликка мувофиқ равишда ана ўшалар тўлашлари керак”.\nБошқа депутатлар эса қарзларни тўлашда мамлакатга ёрдам беришга тайёр эканликларини билдирганлар, аммо “Қирғизистон Республикаси ташқи қарзини узиш бўйича халқ ҳисоб рақами”нинг [бугунги] аҳволига қараганда, улар буни чин юракдан айтмаган кўринадилар.\nИстеъфога кетган Ф. Қулов ҳукуматдаги энг салоҳиятли вазирлардан бири, Қирғизистоннинг собиқ ташқи ишлар вазири, ҳозирда эса Тараққиёт ва сиёсат бўйича халқаро агентлик президенти бўлган Аликбек Жекшенқулов қарзларни тўлаш ғояси “молиявий эмас, балки мафкуравий характерга эга”лигини айтганди. “Бу миллат руҳини кўтариш ва уни жипслаштиришга ёрдам беради, чунки Қирғизистоннинг ҳар бир фуқароси ташқи қарз юкини енгиллатишга қўлдан келганча ўз улушини қўшишдан бош тортмаслигига аминман”, - деганди у. Шунга қарамай, у масалани чинакамига ҳал қилиш учун расмийлар иқтисодий муаммолар билан, хусусан, яширин иқтисодни юзага олиб чиқиш, коррупцияга қарши курашиш билан шуғулланишлари зарурлигини қистириб ўтганди.\nҲукумат “халқ иши” деб атаган ташқи қарзни узиш бўйича ташаббусни маҳорат билан ташкил этиш зарурлиги ҳақидаги фикрга кўпчилик қўшилади. Ўз номи ошкор қилинмаслигини сўраган вилоят миқёсидаги мулозим ҳукумат, моҳиятан, “ташқи қарз муаммосини ҳал қилиш бўйича ғоя остига яхши мафкуравий пойдевор қура билмасдан, бу ажойиб ғоя ҳамда жамиятни шу ғоя атрофида жипслаштириш ишини барбод қилди”, деб ҳисоблайди. “Ахир ким бунақа ишлайди? – дея савол ташлайди мулозим. – Биз, вилоят раҳбарлари, ҳисоб рақами очилганини газеталардан ўқиб билдик. Аслида эса мамлакат бош вазири ёки президенти бу масала юзасидан яхши чиқиш қилиши, муаммо моҳиятини халққа етказиб бериши, одамларни руҳан сафарбар қилиши лозим эди”.\nЎзини “ўрта бизнес вакили” деб таништирган ўттиз ёшли Бақит “Фарғона.Ру” ахборот агентлигига берган интервьюсида мазкур ташаббусга “икки қайта солиқ солиш” деган ном берди. “Мансабдорлар бу пулларни олишиб, чўнтакларига урганлар ва муаммони ҳал қилишни оддий халқ устига юклаб қўйганлар – бу бир, энди эса улар бу зарарни ўша халқ ҳисобидан ундирмоқчилар – бу икки, - дейди ғазабланиб Бақит. – Кечирасиз, мен бундай ўйнамайман”.\n“Фарғона.Ру” мухбири турли ёшдаги ва касбдаги бошқа фуқаролардан, ҳатто ишсизлардан ҳам шунга ўхшаш жавобларни эшитди. Бунда кўпчилик Жанубий Кореянинг урушдан кейинги тажрибасини эслади - ўшанда ҳукумат чорлови билан мамлакат фуқаролари Кореянинг бошқа мамлакатлар олдидаги қарзларини узиш учун ўз жамғармалари ва қимматбаҳо буюмларини давлатга топширган эдилар.\n“Аммо улар корейслар эдилар-да, улар ўз раҳбарларига ишонардилар, чунки уларда биздагидек коррупция йўқ эди, - дея мулоҳаза билдиради Ўш олийгоҳларидан бирининг талабаси Азамат. – Шунинг учун ҳам кореялик аёллар давлат учун ўз тақинчоқларини қурбон қилганлар”. Айтиш керакки, бу фикрга ҳукуматнинг “халқона” ташаббуси ҳақида биладиган иккала пойтахт – Ўш ва Бишкек фуқароларининг жуда кўпчилиги қўшилади. Чекка жойларда эса аҳвол бошқачароқ – бу ғоя ҳақидаги саволга улар ҳайрон бўлиб елка қисганча: “Қанақа қарз? Мен бу ҳақда эшитганим йўқ. Ўзимнинг қарзим бошимдан ошиб ётибди”, дея жавоб қиладилар.


Япония аҳолиси оммавий тарзда хавфсиз жойларга кўчирилмоқда. Нима бўлди ўзи? - 5 Июля 2019 - www.SheJoT.CoM\nГлавная » 2019 » Июль » 5 » Япония аҳолиси оммавий тарзда хавфсиз жойларга кўчирилмоқда. Нима бўлди ўзи?\nЯпония аҳолиси оммавий тарзда хавфсиз жойларга кўчирилмоқда. Нима бўлди ўзи?\nРасмий маълумотларга кўра, Япониядаги Кагосима, Миядзаки вилоятларида яшовчи аҳоли зудлик билан хавфсиз жойларга кўчирила бошланди. Бунга айтарли яқинлашиб келиб улгурган лой кўчкилари ва сув тошқини сабаб бўлган. Бу офатларни эса бир неча кундан бери тинимсиз ёғаётган кучли ёмғирлар келтириб чиқармоқда. Икки вилоятда истиқомат қилувчи 1, 1 миллион нафардан ортиқ одам қисқа фурсатларда хавфсиз ҳудудларга кўчирилиши лозим.\nҲозирнинг ўзида табиий офат қурбонлари ҳам кузатилди. Кагосима вилоятида яшовчи ёши улуғ аёл уйидан чиқиб қочишга улгурмай қолган. У лой кўчкиси остида қолиб ҳалок бўлди.\nЯқин вақтлар ичида лой кўчкиси ва сув тошқинлари содир бўлган ҳудудларга қутқарувчилар ҳамда ўз-ўзини мудофаа қилиш ташкилотлари вакиллари етказилади.


3. Помир-Олой ва Ғарбий Тянь-Шанга хос реликт, эндемик ўсимлик.\nБўйи 50 см га етадиган ярим-бута. Бир йиллик новдалари 20 см га етади, ингичка, қалин туклар билан қопланган. Барглари кетма-кет жойлашган, қалами, узунлиги 0,3–1,5 см, эни 0,5–1 мм, қалин кулранг туклар билан қопланган. Тўпгули бошоқсимон, сийрак гулли. Гуллари кўримсиз, гулқўрғон бўлаклари ва чангчилари 5 тадан. Меваси етилгач, гулқўрғон бўлакларида қанотчалар пайдо бўлади. Меваси ётиқ жойлашган. Июнь–октябрь ойларида гуллаб, уруғлайди.\nТошкент, Самарқанд вилоятлари: Ғарбий Тянь-Шанда–Чотқол ва Қурама тизмаларида, Помир-Олойда (Гобдунтоғ, Омонқўтонда) тарқалган.\nТоғларнинг ўрта ва пастки қисмида, тош-шағалли ёнбағирларда ўсади.\nЯкка-якка ҳолда ёки тўп-тўп бўлиб ўсади.\nЧорва моллари боқилишидан зарар кўради.\nЧотқол қўриқхонаси ва Угом-Чотқол миллий табиат боғи ҳудудида муҳофаза қилинади. Ўсимлик сақланиб қолган ерларни назорат остига олиш ва ботаника боғларида экиб ўстириш лозим.


Зулфиқор Мусоқов: кинодан даромад биринчи ўринга қўйилишини кўп танқид қилганман - BBC News O'zbek\nЗулфиқор Мусоқов: кинодан даромад биринчи ўринга қўйилишини кўп танқид қилганман\nImage caption Кинорежиссиёр Зулфиқор Мусоқов филмлари Ўзбекистонда ҳам, чет элда ҳам юқори баҳоланган\nЎзбек кинорежиссёри Зулфиқор Мусоқовнинг филмлари нафақат Ўзбекистонда танилган.\nЗулфиқор Мусоқов ижоди унинг театр саҳнаси учун ёзилган пьесалар ижодкори, кинодраматурглиги билан ҳам кўзга кўринган.\n"Абдуллажон" бадиий филмини илк бор Зулфиқор Мусоқовни машҳур қилган филм, дейиш мумкин.\nЁш кинорежиссёрнинг "Бомба", "Яратганга шукур", "Кичкина табиб" ва "Осмондаги болалар" филмларини ўзбек томошабинлари жуда яхши кутиб олдилар.\nЗулфиқор Мусоқов япониялик, россиялик киноижодкорлар билан ҳамкорликда ҳам қатор филмларни тасвирга олган.\nЗулфиқор Мусоқовнинг филмлари халқаро киноанжуманларида ҳам юқори баҳоланган.\nМай ойининг биринчи ҳафтасида Тошкентда Зулфиқор Мусоқов режиссёрлик қилган "Қўрғошин" бадиий филмининг премьераси бўлиб ўтади.\nЗулфиқор Мусоқов билан суҳбат\nБи-би-си: Даставвал кинога қизиқишингиз қандай пайдо бўлгани, кинога кириб келишингиз ҳақида сўзлаб берсангиз.\nЗулфиқор Мусоқов: Кинога кириб келишимга болалагимда раҳматли дадамнинг ишхонасидан бузуқ 8 миллиметрли кинокамерани олиб келгани сабаб бўлган. Мен бу камерани усталарга кўрсатиб, тузатганман. Секин-секин бу кинокамерада ҳовлидаги кучукларни, қўшниларни тасвирга туширганман, кейин киноҳаваскорлар тўгарагига борганман. Лекин кинога жуда жиддий қарашимга 7- ёки 8-cинфдалигимда ленинградлик буюк кинорежиссёр Алексей Германнинг биз яшаган Тошкентнинг Эски шаҳридаги маҳаллага яқин жойда - Қумлоққа етмасдан, Чувалачи кўчасида "Урушсиз йигирма кун" бадиий филмини тасвирга олганини кўрганим сабаб бўлган. Ўша съёмка пайти у пайтларда машҳур актёрлар Юрий Никулин билан Людмила Гурченкони кўриб қолганман. Менга ҳатто "болакай, орқадан ўтиб кетасанми" дейишиб, бир эпизодда кадр ортида, узоқдан ўтиб кетганим учун олти сўм ҳам беришган. Ўшан воқеадан кейин кинони суратга олиш жараёни мени жуда қизиқтириб қўйди. Ўрта мактабни тугатганимдан кейин мен ўша пайтдаги Тошкент Театр ва рассомчилик институтига кирдим. Бир йил актёрлик факултетида, кейин беш йил режиссёрлик факултетида ўқидим. Шу пайтнинг ичида ҳаваскорлик киномни ташламадим, бир тажриба сифатида иккита филмда рол ўйнадим. Институтни битиргандан кейин Ўзбекистон телевидениесида тўрт йил ишладим. Москвадаги Олий режиссёрлик курсларини тугатдим. Курслардан кейин "Ўзбекфилм"га ишлаш учун келганман, мана 22 йилдан бери "Ўзбекфилм"да бадиий филм кинорежиссёри лавозимида меҳнат қилаяпман. Жуда оддий биографиям.\nБи-би-си: Сизга савол юборишларини сўраб Интернетда эълон берганимиздан кейин Facebook орқали ҳам сизга саволлар келипти. Хусусан, Миржалол Бекжонов ҳаётдан мамнунмисиз, деб сўрапти.\nЗулфиқор Мусоқов: Худога минг қатла шукур, мен мамнун бўлмасам ким мамнун бўлади? Мен бахтлиман. Худога шукур, юртимиз тинч. Энг асосий ютуғимиз ва бахтимиз шу. Чунки, афсуски дунё нотинч. Ҳамма ёқда нималардир бўлаяпти, дунё алғов-далғов бўлиб кетаяпти. Ва бугун менинг ёшим ошиб қолди, бу ёшда болаларнинг келажагини ўйлайсан киши. Авваламбор, тинчлик бўлмаса, ҳеч нарса бўлмайди. Йиллар давомида яратилган иншоотларни ҳам, тинч ҳаётни ҳам бир минутда бузиш мумкин. Худо кўрсатмасин. Мен бирорта ҳам халқнинг бошига нотинчликни, урушни раво кўрмайман. Албатта, Худога минг қатла шукур, ўзимнинг касбим билан ҳалол нон топганимдан бахтлиман.\nБи-би-си: Ирода Ўринова "Қўрғошин"ни кутаяпмиз, деб ёзипти. Ана шу филмингиз ҳақида гапириб берсангиз.\nЗулфиқор Мусоқов: Филмнинг номидан билиниб турибдики, қўрғошин ўзи оғир, заҳарли металл. Юмшоқ бўлгани билан оғир металл. Бу филм, авваламбор, бизнинг буваларимиз, бувиларимиз бошидан кечирган қийинчилик вақти ҳақида. Лекин ўша даврда ҳам улар севишганлар, кулишган, меҳнат қилишган. Яхши одам яхшилигича қолган, ёмон одам ёмонлигича. Донолар айтишган-ку, ўтмишсиз келажак йўқ, деб. Келажакка қадам ташлашдан олдин яқин ўтмишни, узоқ ўтмишни яхши билиш керак, дейишган. Шунинг учун бу филм мени - 54 ёшга кирган ижодкорнинг ўша даврга, авваламбор, кинематографист сифатида ижодий бир назарим. Филмдаги воқеалар 1952-1953 йилда содир бўлади.\nБи-би-си: Жуда кўп ўқувчиларимиз юборган саволларнинг мазмуни бугунги ўзбек филмларининг савияси ҳақида. Мисол учун, Сеулдан Алишер хатида шундай ёзади: нега ҳозирги кунда олинаётган ўзбек кинолари саёзлашиб бораяпти? Ким уларга бунақа саёз киноларни олишга рухсат бераяпти? Ёки ўзбек томошабинларининг савияси шу даражада пасайиб кетганми?\nЗулфиқор Мусоқов: Авваламбор, ўша йигитларга раҳмат. Берилган савол мен учун эмас. Мен бутун ўзбек киноси учун жавоб бера олмайман. Тўғри тушунинглар мени. Мана шу саволни бериш керак бўлган аниқ, шунинг учун ойлик оладиган раҳбарият бор. Бу саволлар кўпроқ раҳбариятга тегишли. Бутун ўзбек киносининг савияси учун, қолаверса, томошабиннинг савияси учун масъул махсус давлат томонидан тузилган ўзбек киноси раҳбарияти бор. Мен ҳатто ўзимнинг филмларимнинг қайси бири яхши, эртага нима бўлади, шуни ҳам билмайман. Шунинг учун қисқача жавобим, менинг бу саволга жавоб беришим мен томондан нокамтаринлик, очиғини айтганда, беандишалик бўларди.\nБи-би-си: Лекин мавриди келганда бир мулоҳаза юритсак: Мана мисол учун биз Болливудни биламиз, Ҳиндистоннинг улкан кино индустрияси. Айрим кинотанқидчилар айтишадики, хўп, маълум бир давр бўлди, 40 йилми, 50 йил давомида Болливуд кўп кинофилмлар ишлаб чиқарди, бу филмларнинг кўпчилигининг савияси паст бўлди. Лекин мана бугунги кунга келиб, Болливуднинг филмлари дунё кинотеатрларига чиқадиган сифатга кўтарилди. Мустақил ўзбек киносининг ҳам савияси кўтарилиши учун, сараги саракка, пучаги пучакка ажралиши учун ҳам маълум бир муддат, маълум бир давр ўтиши керак эмасми?\nЗулфиқор Мусоқов: Сиз берган маълумотингиз сал ноаниқ-да. Биринчидан, Болливуднинг ишлаб чиқарган маҳсулоти бутун дунёни қамраб олмаган. Бу факт. Болливуднинг ўзининг бир ярим миллиарддан ортиқ аҳолиси - томошабини бор. Бу асосан Ҳиндистон аҳолиси. Ўзи кино дунёнинг иккитагина мамлакатида даромад келтирадиган санъат соҳаси ҳисобланади. Бу Голливуд Америка Қўшма Штатларида, ва Ҳиндистонда. Лекин бу мамлакатларда кино фойда келтиришининг сабаблари ҳар хил. Америкада филмлар жуда юксак технологик даражада ишланадиган ва жуда кўп маблағ талаб қилинадиган ва сарфланадиган ҳам санъат ва ҳам саноат тармоғи бўлса, Болливудда бу авваламбор Ҳиндистоннинг спецификаси билан боғлиқ. Яъни, уларнинг аҳолиси жуда кўп. Мен Ҳиндистонда бўлганман. Мамлакат аҳолисининг аксари қашшоқ, бу факт, буни инкор қилиб бўлмайди. Ўша бечораларни кўрганман, бир ҳафта овқат емайди Болливуд ишлаган "эртак"ни томоша қилиш учун. Овқат емасдан 10 рупийми, 20 рупийни йиғади Болливуд "эртаги"ни томоша қилишга интизор бўлиб. Кинода чиройли ҳаётни кўриш ниятида. Болливуднинг асосий даромади Ҳиндистоннинг аҳолиси кўплигидан. Йилига 800-1000 атрофида филм суратга олинади, асосан ўзининг аҳолиси томоша қилади. Шунинг учун мен Ҳиндистоннинг кинолари бугунги кунга келиб дунёни эгаллаб олди, деган фикрга қўшилмайман. Америка киноси, тўғри, бутун дунёга экспансия қилинган. Буни инкор қилиб бўлмайди. Шунинг учун айрим мамлакатлар Ғарб, Америка маҳсулотидан ўзининг кинематогафиясини сақлаб қолиш, ўз маданиятини, киносини сақлаб қолиш мақсадида фойдаланади. Масалан, Францияда ҳар бир чет элдан келган кинофилмнинг намойишидан 51 фоизини Франция киносининг ривожига йўналтирилади. Шунинг учун бизнинг киномиз дунёни қамраб оладими, деган саволга, очиқ гап, менинг бир нарса дейишим қийин. Бу жуда кўп поғонали ва мураккаб жараён. Қанийди, ўзбек кинофилмларини ҳам дунё мамлакатлари сотиб оладиган даражага чиқса. Ўзбек киноларини шу пайтгача кам сотиб олишган, бир-иккита, холос. Бу аниқ факт.\nБи-би-си: Биз биламизки, кинорежиссёр олдида иккита қийинчилик бор. Биринчиси, кўп одам, омманинг савияси ҳар хил бўлади, ҳар доим ҳам баланд бўлмайди. Агар интеллектуал филм ишланса, уни кўпчилик қабул қила олмаслиги, оқибатда филмни тасвирга олишга сарфланган маблағ оқланмаслиги мумкин. Ҳам филм савияси баланд бўлиши ва ҳам сарфланган маблағини оқлаши учун режиссёр қандай йўл тутиши керак?\nЗулфиқор Мусоқов: Биласизми, агар ҳар бир филм фойда келтирганда, ҳар бир одам кино олган бўларди. Кино анча таваккалчиликка асосланган иш. Бу биринчидан. Иккинчидан, давлатимизга раҳмат, бир неча йил олдин Ўзбекистон кинематографиясини, бадиий кинематографиясини, бунинг ичида ҳужжатли филмлар ҳам, мултипликацияни нафақат сақлаб қолиш, уни ривожлантириш мақсадига президент фармони билан пул ажратишга қарор қилган. Ўзбек кинофилмларини тасвирга олиш учун асосий манба мана шу ерда. Давлат кино ишлаш учун маблағ ажратиб, киночилардан "пулни қайтаргин" деб талаб қўяётгани йўқ. Масалан, давлат соғликни сақлаш соҳасига маблағ ажратади, бу соҳадаан пул талаб қилмайди, мактабларга, маорифга маблағ ажратади, лекин улардан пулни қайтаришни талаб қилмайди. Биз киночилар халқнинг руҳий соғлигини сақлаб турувчи бир воситамиз. Биздан кинога сарфланган пулни "бир кунда ё бир ҳафтада қайтар" деб ҳеч ким талаб қилмаяпти. Мен буни аниқ биламан. Тўғри, филмни томоша қилишга томошабин келса, жуда яхши. Демак, ўша режиссёр томошабиннинг дилини топибди. Лекин қайси йўл билан? Ҳар бир ижодкорнинг ўзининг савияси, ички маданияти, қолаверса, томошабинга бўлган ҳурмати бор. Ҳар бир ижодкорнинг ўз йўли бор. Тўғри, хавфли тенденциялар бор, "тезроқ касса қилай, бу нарса томошабинга ёқади-ку" деб савияни тушириб юборадиган, тарбияга салбий таъсир қиладиган филм олишга ҳаракат қилишдек нуқсонлар ҳам йўқ эмас. Мен бу нарсани олдин ҳам кўп гапирганман. Лекин бу ҳам бир жараён, тирик жараён. Балки аста-секин бу нуқсонлар йўқолар. Булар ўз-ўзидан чиқиб кетади. Мана Тошкентдаги Санъат саройида деярли ҳар ҳафта бир филмнинг премераси бўлади. Кўпларини танимайман ҳам. Ўйламайман, бу филмларнинг ҳаммаси фойда келтираяпти, деб.\nБи-би-си: Бизга Филаделфиядан Муҳожир деб мактуб юборган ўқувчимиз шундай ёзипти: эшитишимизча "Ватан" филмини олишга 86000 доллар харажат қилинган ва филм жуда ажойиб ишланган. "Ватан"дан кейин нимага шундай ўта таъсирчан ва замонавий муаммони кўтариб филм яратмадингиз?\nЗулфиқор Мусоқов: "Ватан" филмининг таннархи, менимча, 180 минг долларга яқин. Бу филм учун ўртача харажат. "Ватан" бошқа филмлар билан солиштирганда қимматга тушмаган. Бу, биринчидан, аниқлик киритаяпман. Иккинчидан, балки у йигитнинг хабарлари йўқдир, мен "Ватан" филмидан кейин иккита филм олдим. Биринчиси "Суиқасд" филми, кейингиси "Ой остидаги ҳовли". Агар видеотекадан топиб кўрилса, мавзуси жуда жиддий ва томошабинларга ёқади. Вақтингиз, имкониятингиз бўлса, "Қўрғошин" филмини томоша қилинг. Жуда жиддий мавзу ва бу мавзуга жуда жиддий ёндашилган.\nSMS рақамимиз: +447786201124\nРукнимизнинг кейинги меҳмонлари кимлар бўлишини истайсиз?\nБу ҳақдаги фикрларингизни кутиб қоламиз.


Солиқ тизимидаги ислоҳотлар аҳоли ва тадбиркорлар манфаати билан муштарак | "Xazina" газетасининг онлайн саҳифаси\nMart 5, 2021\t0\tBy admin\nСолиқ тизими мамлакатимиз иқтисодиётининг барқарорлигини таъминлашда муҳим бўғин ҳисобланади. Шу сабабли, бугунги ислоҳотлар жараёнида ушбу йўналишдаги ўзгариш ва янгиликлар юртимизда амалга оширилаётган ишлар билан чамбарчас боғлиқдир.\nПрезидентимиз томонидан кейинги тўрт йил ичида соҳани тубдан ислоҳ қилиш борасида бир қатор фармон ва қарорлар қабул қилинди ва уларнинг ижроси Давлат солиқ қўмитаси ҳамда унинг ҳудудий бошқармалари томонидан тизимли равишда таъминланмоқда.\nЎзА мухбирининг Қашқадарё вилояти давлат солиқ бошқармаси бошлиғи Азамат БОЗОРОВ билан суҳбати мазкур ҳужжатлар ижросини таъминлаш борасида амалга оширилаётган ишлар хусусида бўлди.\n– Азамат Азимович, мамлакатимизда амалга оширилаётган ишларда солиқ соҳасидаги ислоҳотларнинг ўрни қандай?\n– Бугун ҳар бир соҳани такомиллаштиришга катта эътибор қаратилган. Бу эса солиқ тизимини ҳам ислоҳ қилишни талаб этади. Шундан келиб чиқиб, ушбу тизимда ҳам очиқлик, шаффофликка, мавжуд ҳолатларда адолат нуқтаи назаридан ёндашишга кенг ўрин берилган. Авваллари, билсангиз, соҳада фаолият юритаётганлар деярли ўз хонасидан чиқмасди. Очиғи, халқдан ва истеъмолчилардан узоқда эди. Энди тўртинчи сектор раҳбари сифатида халқ орасига кириб борди. Шу ишлар узвийлигида уларнинг муаммоларини ечиш фаолиятимизнинг асосий ва муҳим бўғинига айланди. Айниқса, тадбиркорларга қулайлик яратиш ва улар фаолиятининг бардавомлигини таъминлашда соҳа вакиллари ишончли ва яқин кўмакчидир.\n2020 йил 29 декабрь куни давлатимиз раҳбари Шавкат Мирзиёевнинг Олий Мажлисга йўллаган Мурожаатномасида “Тадбиркорликни кенг ривожлантириш ва бу соҳа учун янги шароитлар яратишга барча имкониятларимизни сафарбар этяпмиз. “Ҳар бир оила – тадбиркор” дастури доирасида ўз бизнесини бошлаётган оилаларга 5,9 триллион сўм кредитлар ажратилди.\nЯнги солиқ сиёсати доирасида иш ҳақига солиқ юки 1,5 баробар камайтирилди. Натижада расмий секторда ишлаётганлар сони йил давомида 500 мингтага кўпайди», дея таъкидлаган эди.\nМамлакатимизда амалга оширилаётган ишларга монанд солиқ тизимидаги бу каби талаб ва тартиблар ҳам ислоҳ қилинди. Мазкур ўзгаришлар эса тадбиркорлар фаолияти учун муҳим бўлиб, уларга қулайлик яратишда кенг ўрин эгаллайди.\n– Қашқадарё вилоятида солиқ тушумлари бўйича амалга оширилаётган ишларнинг натижалари қандай?\n– Вилоят бўйича бу борадаги ишларга тўхталадиган бўлсак, барча тушумлар ўз вақтида ва қонуний амалга оширилмоқда. Ўтган 2020 йилда солиқ тушумлари 2 триллион 279 миллиард сўмни ташкил этиб, режа 109 фоизга бажарилди.\n2020 йилда коронавирус балоси дунё аҳлини қўрқувга солди ва мамлакатлар иқтисодиётига катта зарар келтирди. Ўзбекистон ҳукумати томонидан кўрилган тезкор чоралар пандемия даврида ўзининг амалий натижасини кўрсатди.\nЎтган йил пандемия сабаб аҳоли ва тадбиркорлик субъектларига бир қатор солиқ имтиёзлари ва преференциялар берилганидан халқимиз хабардор. Масалан, аҳоли ва тадбиркорлик субъектларига мавжуд вазиятдан чиқиш мақсадида солиқ тўловларни кечиктириш, йиллик даромадлар тўғрисидаги декларацияни тақдим этиш муддатининг чўздирилиши, солиқ аудити, мажбурий аудиторлик текширувлари каби қатор енгилликлар қўлланилди.\nПандемиянинг дастлабки кунлариданоқ, яъни 2020 йил 19 март куни Президентимизнинг «Коронавирус пандемияси ва глобал инқироз ҳолатларининг иқтисодиёт тармоқларига салбий таъсирини юмшатиш бўйича биринчи навбатдаги чора-тадбирлар тўғрисида»ги фармони қабул қилинди. Унга кўра, 2020 йилнинг 1 апрелидан 1 октябргача бўлган даврда якка тартибдаги тадбиркорлар учун ижтимоий солиқнинг ойлик энг кам суммаси базавий ҳисоблаш миқдорининг 50 фоизига қадар камайтирилди.\nБунинг натижасида вилоятимиздаги 23 минг 146 нафар тадбиркор ихтиёрида 8 277,7 миллион сўм маблағ, умумий овқатланиш корхоналари учун алкоголли маҳсулотларни чакана сотиш ҳуқуқи учун йиғимлар миқдори белгиланган миқдорлардан 25 фоизга камайтирилиши туфайли 450 субъект ихтиёрида 531 миллион сўм маблағ, сув ресурсларидан фойдаланганлик учун солиқ ставкалари 2020 йилда ўрнатилган ставкалари 50 фоизга пасайтирилиши сабаб 8 500 та субъект ихтиёрида 276 миллион сўм маблағ қолиши таъминлангани синовли ойларда улар учун давлат томонидан берилган катта енгиллик бўлди, дейиш мумкин.\nШунингдек, муддати ўтган дебитор қарздорлик бўйича вилоятдаги 161 хўжалик юритувчи субъектга 141 770,9 миллион сўмлик қўлланилиши лозим бўлган жарималар тўхтатилди.\nДавлатимиз раҳбарининг 2020 йил 3 апрелдаги фармони билан ҳам тадбиркорларга бир қатор имтиёзлар берилди. Масалан, 298 хўжалик юритувчи субъектни 2019 йил якунлари бўйича аудиторлик текширувидан ўтказиш муддати 2020 йил 1 октябргача узайтирилган бўлса, туризм соҳасида меҳмонхона хизматлари кўрсатувчи субъектлар юридик шахслардан олинадиган ер солиғи ва мол-мулк солиғини тўлашдан 2020 йил 1 апрелдан 31 декабрга қадар озод қилинди. Ижтимоий солиқни камайтирилган ставкада 12 фоиз ўрнига 1 фоиз тўлашлари белгиланди. Натижада вилоят бўйича 37 хўжалик юритувчи субъект ихтиёрида 796 миллион сўм маблағ қолдиришга эришилди.\n– Аҳоли ва тадбиркорлардан ундирилаётган қарзлар, умуман, қарздорлик муаммоларини бартараф этишда вилоят бошқармаси томонидан қандай чора-тадбирлар амалга оширилмоқда?\n– Вилоят бошқармаси аҳоли ва тадбиркорлардан қарзларни ундириш бўйича қонунда белгиланган тартибларга амал қилади. Шунингдек, бу жараёнда субъектларга қарздорлик бўйича маълум қилиш билан бирга, уларга тушунтириш ишларини ҳам олиб боради. Бу каби тизимли ишлар натижасида ўтган йилда 17 минг ҳолатда қарздорлик ундирилган. Масалан, яқинда қарздорлик бўйича бир субъектдан 22 миллиард сўм тўлов ундиришга эришдик. Бунда қарздорлиги бор субъект билан тушунтириш ишлари ва соҳадаги ўзгаришлар ҳақида маълумотлар берилди. Муҳими, субъект онгли равишда қарзини тўлаб берди.\nГап қарздорликни ундириш чора-тадбирлари ҳақида экан, яна буни пандемия даври билан боғлашга тўғри келади. Дейлик, тадбиркор қарзини қонунда белгиланган тартиб асосида тўлаши лозим. Президентимизнинг олиб бораётган оқилона сиёсати сабаб пандемия шароитида уларга катта имкониятлар берилди. Масалан, ушбу даврда мол-мулк солиғи ва ер солиғининг оширилган ставкаларини қўллаш ҳамда бу борада пеня ҳисоблаш ва мажбурий ундириш чораларини кўриш тартибининг тўхтатилиши вилоятимизда айнан шу мезондаги 1627 хўжалик юритувчи субъекти учун қулай фурсат бўлди. Бундан ташқари, ўз фаолиятини тўхтатишга мажбур бўлган 9287 нафар тадбиркорнинг 4 740 миллион сўмлик солиқларини ҳисоблаш тўхтатилиши каби қатор тадбирлар амалга оширилди.\nБугунги кунда бошқарма томонидан аҳоли ва тадбиркорлик субъектлари учун мунтазам семинар ва учрашувлар ўтказилиб, унда қарздорликни ундириш ёки тўловларни муддатида амалга ошириш борасида солиқ қонунчилигига киритилган янгилик ва ўзгаришлар мазмун-моҳияти тушунтириб берилмоқда. 2020 йилда 10 минг 200 нафардан ортиқ тадбиркорлик субъекти иштирокида 325 маротаба ана шундай семинар ва давра суҳбатлари ташкил этилди. Жорий йилнинг ўтган даврида 2 минг 100 нафардан ортиқ тадбиркорлик субъекти иштирокида 20 маротаба бу каби тадбирлар уюштирилиши ҳам ижобий самара бераётир.\nҚашқадарё вилоятида қўшилган қиймат солиғини тўловчилар 11 минг 244 тани ташкил этади. Ўзбекистон Республикаси Вазирлар Маҳкамасининг 2020 йилнинг 14 августдаги қарори ижросида ўтган беш ой ичида 410 хўжалик юритувчи субъект томонидан 466 миллиард сўмлик қўшилган қиймат солиғининг салбий фарқ суммасини қайтариш юзасидан аризалар келиб тушди. Аризалар кўриб чиқилиб, 134 нафар тадбиркорга 345 миллиард сўм қайтариб берилди.\nЖорий йилнинг 1 март ҳолатига кўра, 49 та хўжалик юритувчи субъект томонидан 44,8 миллиард сўмлик қўшилган қиймат солиғининг салбий фарқ суммасини қайтариш борасида аризалар келиб тушди. Айни дамда ушбу аризалар кўриб чиқилмоқда.\n– Бошқарма фаолиятида ахборот технологиялардан фойдаланиш ва онлайн назорат кассаларини амалиётга татбиқ этиш ишлари қандай ташкил этилган?\n– Бугунги кунда Давлат солиқ хизмати органлари иш фаолиятини автоматлаштириш мақсадида 48 турдаги ахборот тизимларидан фойдаланилмоқда. Давлат солиқ қўмитасининг «Электрон давлат хизматлари — my.soliq.uz» портали\nорқали 45 турдаги электрон давлат хизматлари кўрсатилмоқда. Шу жумладан, порталда юридик, жисмоний шахслар ва якка тартибдаги тадбиркорлар учун солиқ тўловчининг шахсий кабинетлари очилган.\n2020 йил бошидан my.soliq.uz порталидаги солиқ тўловчиларнинг шахсий кабинетларига вилоят бўйича 54 минг нафардан ортиқ фойдаланувчи томонидан 948 мингдан ортиқ мурожаат бўлган. Тадбиркорлик субъектлари томонидан шахсий кабинетлар орқали 181,7 миллиард сўм солиқлар электрон шаклда тўланган.\nПрезидентнинг 2019 йил 6 сентябрдаги фармони билан нақд пул тушумига эга бўлган тадбиркорлик субъектлари онлайн назорат касса машинасини қўллашга босқичма-босқич ўтмоқда. Ҳозир вилоятдаги 8 минг 716 нафар тадбиркор онлайн назорат касса машинасидан фойдаланмоқда.\n– Вилоятдаги тўртинчи сектор томонидан амалга оширилаётган ишлар ҳақида тўхталиб ўтсангиз. Ушбу сектор мавжуд муаммолар ечимида асосий эътиборни нималарга қаратмоқда?\n– Юқорида таъкидлаганимдек, солиқ соҳаси вакиллари жойларга бориб, аҳоли ва солиқ тўловчилар билан деярли ҳар куни мулоқотда бўлиб келмоқда. Бундай учрашувларда аҳоли ва тадбиркорлар билан суҳбатлашамиз, уларнинг муаммоларини ўрганиб, ечимини топиш чораларини кўрамиз. Ёшлар масаласи ҳам сектор фаолиятидаги энг муҳим мавзудир. Мулоқот чоғида ёшларни тадбиркорлик ва касбий кўникмага эга бўлиши йўлида ечим топамиз. Бугун ҳар бир сектор ўзининг ўқув марказларига эга. Ўқув маркази ёшларнинг касбий кўникмасини оширишга хизмат қилмоқда. Бу ерда ўқитиш бепул ташкил этилган ва фаол ёшларга, ҳатто стипендия ҳам тўланади.\nКуни кеча Косон туманида ёшлар билан учрашдик, улар билан мулоқот қилдик. Бу борада ишлар кўламини таҳлил қилганда, қуйидаги рақамларга эътибор қаратайлик. Қашқадарё вилояти давлат солиқ хизмати органларига бириктирилган 4-сектор ҳудудида 171 маҳалла, 133 мингта хонадон бор. 166,5 минг оилада 700,4 минг аҳоли истиқомат қилади.\nСектор томонидан уйма-уй юриш, “Темир дафтар”, “Ёшлар дафтари”, “Аёллар дафтари” бўйича ўрганишлар олиб борилади ва муаммолар ҳал этилади. Масалан, уйма-уй юриш бўйича жорий йилда 4 минг 829 хонадон ўрганилди ва шундан 595 та хонадон бўйича муаммолар аниқланди. Бугунги кунда ушбу муаммоларнинг 257 тасини ҳал этишга эришилди.\n“Темир дафтар” бўйича жами эҳтиёжманд оилалар сони 14 минг 834 тани ташкил этиб, оила аъзолари сони 61 минг 397 нафарни ташкил этди. Эҳтиёжманд оилаларнинг меҳнатга лаёқатли 15 минг 712 нафар аъзосининг 15 минг 712 нафари тўлиқ ишга жойлаштирилди, шундан 192 нафари эса карантин талаблари юмшатилиши муносабати билан аввалги ишига қайтди.\nКарантин бошлангандан йил якунига қадар 59 саховатпеша тадбиркор билан ҳар бир эҳтиёжманд ҳолидан хабар олиниб, уларга жами 16,7 миллиард сўмлик моддий ёрдамлар кўрсатилди. Халқ депутатлари туман ва шаҳар Кенгашлари сессияларида маҳаллий ҳокимликларнинг таклифлари асосида 13,7 минг оила (93 фоиз) “Темир дафтар”дан чиқарилган.\n“Ёшлар дафтари” бўйича Қашқадарё вилояти давлат солиқ хизмати органларига бириктирилган 4 – сектор ҳудудида 18 ёшдан 30 ёшгача бўлган ёшлар 139 минг 738 нафарни ташкил этади. “Ёшлар дафтари”ни шакллантириш мақсадида 136 минг 337 та хонадонга кирилиб, хатловлар тўлиқ ўтказилди. Унга кўра, 139 минг 738 нафар ёшлардан анкета сўровномалари 119 минг 166 нафарига нисбатан тўлдирилди ва “Ёшлар дафтари”га 10 минг 286 нафари киритилди. Мазкур 10 минг 286 нафар ёшларнинг тоифасига кўра, бугунги кунда 1 минг 283 нафарига амалий ёрдамлар кўрсатилди.\n“Аёллар дафтари” бўйича вилоятнинг шаҳар ва туманлари 4-сектор ҳудудларида жами 31 ёшдан юқори 124 минг 133 нафар аёллар бўлиб, шундан 117 минг 791 нафар аёллар бўйича анкета сўровномалари тўлдирилди ва электрон базага тўлиқ киритилди. Анкета тўлдирилган 117 минг 791 нафар аёллардан “Аёллар дафтари”га киритилганлар 7 минг 135 нафарни ташкил этади. Айни кунда улардан 548 нафарига ёрдамлар кўрсатилди.\nШунингдек, “Ёшлар дафтари” ва “Аёллар дафтари” бўйича амалга оширилаётган ишлар ҳисобини юритиш бўйича Ёшлар ишлари агентлигининг daftar.mehnat.uz электрон тизими жорий этилган. Бандлик идоралари ва Ёшлар ишлари агентлигининг жойлардаги марказлари билан биргаликда\nмазкур тизимга маълумотларни шакллантириш ишлари ҳам амалга оширилмоқда.\nЎйлаймизки, 4-сектор томонидан олиб борилаётган ишлар ҳам аҳоли ҳамда ёшлар ҳаётини яхшилаш ва бу борада мавжуд муаммолар ечимида муҳим аҳамият касб этади.\n– Мазмунли суҳбатингиз учун миннатдорлик билдирамиз.\nАзиз АЁЛЛАР, 8-март ~Халқаро хотин-қизлар куни муносабати билан табриклаймиз !


Хоразмлик тадбиркорлар 4 та автобус ва 7 та микроавтобус сотиб олишди - Халқ сўзи\nХоразмлик тадбиркорлар 4 та автобус ва 7 та микроавтобус сотиб олишди\n13:59 30 Октябр 2019 Жамият\nЙўловчи ташиш фаолиятини янада яхшилаш ва аҳолига сифатли автотранспорт хизматлари кўрсатишни кенгайтириш борасида Хоразм вилоятида кенг кўламли ишлар амалга оширилмоқда. Хоразм вилояти транспорт бошқармаси томонидан мазкур соҳада фаолият юритаётган тадбиркорлар ўртасида мунтазам равишда ўтказилаётган тушунтириш ва тарғибот ишлари самараси ўлароқ вилоятдаги автокорхоналар томонидан автотранспорт паркини янгилаш борасида кўплаб ишлар амалга оширилмоқда. Бу эса ўз навбатида улар томонидан кўрсатилаётган хизматлар сифатининг ошишига, янги ишчи ўринларининг яратилишига хизмат қилмоқда.\nХусусан, Янгиариқ тумани аҳолисига йўловчи ташиш хизматларини таклиф этаётган “Янгиариқ транс сервис“ МЧЖ “Ипотекабанк” Хоразм вилоят филиалидан 3 йил муддатга, йилига 24 фоиз тўлов асосида 1 млрд.168 млн. сўм пул кредити ҳисобидан, Хитой Халқ Республикасида ишлаб чиқарилган “FOTON CS2” русумли 7 та микроавтобус олиб келди. Бу ҳақда транспорт вазирлиги ахборот хизмати хабар берди.\n– Микроавтобусларнинг 4 тасини “Янгиариқ-Урганч“ йўналишига, 3 тасида эса туризм йўналиши бўйича Хива шаҳри аҳолиси ва хорижлик меҳмонларга хизмат кўрсатишини режалаштираяпмиз, – дейди “Янгиариқ транс сервис“ МЧЖ раҳбари Жумамурод Қутлиев.\nМаълум бўлишича олиб келинган микроавтобуслар қатнови йўлга қўйилиши билан корхонада қўшимча равишда 10 та ишчи ўрни очилиб, микроавтобуслар томонидан кунига 1500-2000 нафар йўловчиларга хизмат кўрсатилмоқда.\n“Хўжабобожон“ МЧЖ томонидан эса Халқ банки Гурлан тумани филиалидан 3 йил муддатга 1 млрд. 400 млн.сўм миқдорида кредит олиниб, мамлакатимизда ишлаб чиқарилган ISUZU русумли 4 та автобус сотиб олинди. Харид қилинган автобуслар “Гурлан-Урганч” йўналишига қўйилиши режалаштирилмоқда.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Россияда йиғилиш ўтказаётган Медведев эвакуация қилинди\t16:50, 26 октябрь 2016\t“Сколково” залида “Инновация кашфиётлари” Форуми ўтказилаётган вақтда атрофни тутун қоплаганлиги сабабли, тадбир иштирокчилари ва Дмитрий Медведев эвакуация қилинди, деб хабар берди “Тjournal.ru” нашри. Мунозара вақтида бошловчи иштирокчилардан хавфсизликни таъминлаш мақсадида бинони тарк этишни илтимос қилган. Тадбир иштирокчилари Россия федерал қўриқлаш хизмати ташаббуси билан бинодан олиб чиқилган. Залдан куйинди ҳиди келган. Бино гумбази остидаги кабелдан ёнғин чиққан. Нашрнинг маълумот беришича, ёнғин иккинчи қаватда содир бўлган, айни пайтда батамом ўчирилган.


ЎзА - Ҳуқуқбузарлар 15 суткага қамалди (+видео)\nҲуқуқбузарлар 15 суткага қамалди (+видео)\nЯқинда ижтимоий тармоқларда Тошкент вилояти Оққўрғон туманида йўл патруль хизмати инспекторлари билан фуқаролар ўртасида жанжалли ҳолат акс этган видео тарқалди. Аслида нима бўлган эди?\n30 июнь куни соат тахминан 12:30 ларда Оққўрғон туманида хизмат олиб бораётган йўл патруль хизмати инспекторлари текшириш учун “Спарк” русумли (давлат рақам белгиси Н 015 QA) транспорт воситасини тўхтатади. Инспектор ҳайдовчи Х.Жўраевнинг ҳужжатларини текшириш вақтида ундан спиртли ичимлик ҳиди келаётгани сабаб тиббий кўрикдан ўтишга таклиф қилади.\nШу вақт автомобиль салонида бўлган уч йўловчи машинадан тушиб ЙПХ инспекторига фаол қаршилик кўрсата бошлайди. Йўловчилардан бири инспекторнинг пагони ва боди камерасини юлиб олади.\nШундан сўнг ушбу фуқаролар туман ички ишлар бўлимига олиб борилди. Юзага келган ҳолатга ойдинлик киритилиб, ҳуқуқбузарларга нисбатан тегишли тартибда маъмурий баённома расмийлаштирилади ва тўпланган ҳужжатлар туман маъмурий ишлар бўйича судига чиқарилди.\nСуд жараёнида воқеа тафсилотлари атрофлича кўриб чиқилди. Якуний қарор чиқаришдан олдин далиллар бирма-бир кўрилиб, таҳлил этилди ва суд ҳукми эълон қилинди. Ҳайдовчи Х.Жўраевга жарима, унинг йўловчилари Ш.Асраев, И.Аҳмедов ва Б.Аҳмедовга эса 15 сутка маъмурий қамоқ жазоси тайинланди.


Промес vs Роналду. Европанинг энг кучлиси ким бўлади?\nБугун, 9 июнь куни Миллатлар лигасида финал учрашуви бўлиб ўтади. Португалия ва Нидерландия турнир тарихидаги илк чемпион ким бўлишини аниқлаб олишади.\nРоналду қачон ва қанча керак бўлса ўшанда ва шунча гол уради\nМиллатлар лигаси якунига етмоқда. Турнир ғолиблиги учун яққол фаворит йўқ. Ғолиб жамоа турнир тарихидаги илк ғолиб мақоми ва мукофот пулларидан ташқари, 2020 йилги Европа чемпионатига тўғридан-тўғри йўлланмани қўлга киритади. Миллатлар лигасининг аввалги баҳслари шунчаки ўртоқлик мақомида кечган бўлсада, финал ўйини бутунлай бошқа миқёсда - ўртага ҳақиқий соврин тикилган.\nЎйинга ФИФА рефериси, 45 ёшли Альберто Ундиано Мальенко ҳакамлик қилади. Испаниялик ҳакам учун бу фаолиятидаги охирги ўйин бўлади - у энди пенсияга чиқмоқда. Бу арбитр фаолияти давомида 348 ўйинда ишлади, шу жумладан 2010 йилги жаҳон чемпионатида ҳам.\nПортугалияликлар яримфинални Портуда Швейцарияга қарши ўтказишди. Фернанду Сантуш бу ўйинга ёшлик ва тажрибани уйғунлаштирган таркибни туширди, Криштиану Роналду эса ҳет-трик қайд этиб, жамоасини финалга олиб чиқди. Бу унинг фаолиятидаги 53-ҳет-трик бўлди.\nЭътиборли жиҳати, португалиялик юлдуз ўтган йил ёзида Россияда бўлиб ўтган жаҳон чемпионатидан буён илк марта терма жамоа учун гол урди. Шу билан биргаликда қачон ва қанча керак бўлса шунча. Швейцарларга қарши ўйин якунланаётган паллада таблода 1:1 ҳисоби порлаб турганида Роналду икки дақиқа ичида икки гол уриб, ғалабани таъминлади.\nЭнли у португалларнинг Европа чемпиони мақоми ёнига Миллатлар лигаси ғолиби мақомини ҳам қўшиб қўйиши мумкин. Яна бир қадам қолди.\nКриштиан Роналду - албатта нидерландлар хавфсирайдиган ягона рақиб футболчиси эмас. Португалларнинг янгиланган таркибидан 19 ёшли Жоау Фелиш ҳам ўрин олган. У ҳали терма жамоа билан соврин ютмаган ва унинг соврин учун иштиёқи бошқаларникидан юқорироқ, дейиш мумкин. У бу ишни бугуноқ амалга оширишга ҳаракат қилади.\nПромес яна етакчи\nПортугалларнинг рақиби алоҳида тарих. Нидерландия терма жамоасини барча ҳисобдан чиқарганда бу жамоа уйғонди. Айниқса шу мавсумда «қизил лолалар юрти» вакиллари барча даражада ўзини кўрсатди - «Аякс» Чемпионлар лигасида, Нидерландия терма жамоаси Миллатлар лигасида. Роналд Куман шогирдларининг яримфиналда инглизлар устидан иродали ғалабага эришиши «Аякс»нинг евромавсумда қилган ишлари такрори каби бўлди.\nЭнди ҳамма Нидерландия катта куч эканини англаб турибди. Бу терма жамоа 2020 йилги Европа чемпионатида ҳам, 2022 йилги жаҳон чемпионатида ҳам асосий фаворитлар қаторида саналади. Уларнинг амалдаги Европа чемпионларига қарши ўйинини кузатиш қизиқ бўлади. Бу ўйин амалда Европанинг айни вақтдаги энг кучли жамоаси ким эканини аниқлаб беради.\n«Бу мавсум биз учун ҳайратомуз кечмоқда. Биз Чемпионлар лигаси яримфиналида ютқаздик, аммо чемпионатда ва мамлакат кубогида ғолиб чиқдик. Энди эса бизда яна нимадир ютиш имкони бор», деди «Аякс» ва «апельсинранглар» яримҳимоячиси Френки де Йонг ўйиндан олдин.\nТўғри, Англияга қарши кечган яримфинал ўйинининг асосий қаҳрамонлари амстердамликлар жамоаси вакиллари эмасди. «Саутгейт болалари»ни Квинси Промес ва Мемфис Депай тандеми «кўмишди». «Спартак»нинг собиқ ҳужумчиси овертаймларда ғалаба голи муаллифи бўлди, собиқ «қизил иблис» эса уч голда ҳам иштирок этди. Промес ҳам, Криштиану ҳам бир қанотда ўйнайди ва бу ўйин бу икки футболчининг ўзаро қарама-қаршилигига айланиши мумкин.\nБугун Англия ва Швейцария терма жамоалари ўртасида учинчи ўрин учун баҳс ҳам ўтказилади. Учинчи ўрин учун баҳс Гимарайншда (Тошкент вақти билан соат 18.00), финал ўйини – Портуда (Тошкент вақти билан соат 23.45) ўтказилиши белгиланган.


Сребреница қатлиоми қурбонлари хотирланди\nБосниянинг Сребреница шаҳрида 14 йил аввал қатлиом қилинган юзлаб мусулмонлар ҳокини қайта дафн этиш маросими бўлиб ўтди.\nҚарийб 534 киши ҳокини қайта дафн қилиш маросимида мингдан зиёд фуқаро қатнашди.\n1995 йилдаги Босния уруши даврида саккиз мингга яқин мусулмон босниялик серблар армияси томонидан ўлдирилган эди. Бу қатлиом Европа тарихидаги энг мудҳиш воқеалардан бири ҳисобланади.\nЕвропа парламенти жорий йилнинг январ ойида 11 июлни Сребреница қатлиоми қурбонларини хотирлаш куни деб эълон қилди.


11.04.2018 09:31 0 1178\nХитойнинг Шэньси қишлоғида портловчи моддаларни олиб кетаётган машинанинг портлаши оқибатида 7 киши бедарак йўқолди, 13 киши эса тан жароҳати олди.\nВоқеа кеча, 10 апрель куни маҳаллий вақт билан соат 23.50 да Чжэньань туманининг Шэньси қишлоғида содир бўлган. Бу ҳақда «РИА Новости» хабар берди.\nДастлабки маълумотларга кўра, ҳозирги қадар 13 нафар жароҳатланган шахсга тиббий ёрдам кўрсатилган.\nВоқеа содир бўлганидан сўнг, ҳуқуқ-тартибот ходимлари, ўт ўчирувчилар ва тиббиёт ходимлари қутқарув ишларини олиб боришган. Бундан ташқари, бахтсиз ҳодиса сабабларини ўрганиш учун махсус ишчи гуруҳ тузилган.


Портлашлардан бири Кобул марказидаги йирик савдо уйи олдида юз берди.\n16 кишининг ҳаётини олиб кетиб, камида 36 кишига тан жароҳати етказган ҳужум пойтахт Кобулнинг марказида, хавфсизлик чоралари анча кучайтирилган ҳудудда амалга оширилди.\nЖанггарилар яна Кобул марказига ҳужум қилди\nТолибон ҳаракати ҳужум учун масъулиятни ўз зиммасига олар экан, портлашларни 5 худкуш - жонкечди уюштиргани тўғрисида айтмоқда.\nПолиция маълумотларига қараганда, асосан меҳмонхоналар, савдо марказлари ва ҳукумат идоралари бинолари жойлашган ҳудудда амалга оширилган портлашлар оқибатида ҳалок бўлганлар орасида 5 нафар ҳиндистонлик ва 1 италиялик бор.\nФранция Ташқи ишлар вазири Бернар Кушнер Парижда чиқиш қилар экан, нобуд бўлганлар орасида бир франциялик ҳам бўлгани тўғрисида айтди.\nАфғонистон расмийларига кўра, портлаш қурбонлари орасида маҳаллий полиция ходимлари, ярадорлар орасида Кобулда ишлаётган ҳиндистонлик 8 дўхтир ҳам бор.\nПортлашлар тонг саҳарда Сафи савдо маркази ҳамда чет элликлар яшайдиган меҳмонхона олдида амалга оширилди.\nҲужумлар амалга оширилган мавзедаги дўконлардан бирининг соҳиби Қадари Само мана бундай деди:\n- Бир соатча олдин бангиллаб кетганини эшитдим. Мен дўконнинг ичидайдим. Дераза ойналари синиб, юзимга сачради. Ана ўзинингиз ҳам кўриб турибсиз, ҳаммаёқда шиша синиғи.\nҲужумни уюштирганларнинг мақсади, афтидан, савдо маркази ёнидаги чет элликлар кўпроқ яшайдиган меҳмонхонани портлатиш бўлган.\nКобул шаҳар полицияси жиноят қидирув бўлими бошлиғи Абдул Ғафар Саидзоданинг айтишича, портлашлар амалга оширилган ҳудуд ҳужум уюштирганлар билан бўлиб ўтган отишмадан сўнг тўла полиция назорати остига ўтди.\nПрезидент Ҳамид Карзай ҳужумларни амалга оширганларни кескин қоралар экан, бу воқеа Афғонистон – Ҳиндистон муносабатларига соя солмайди, деб умид билдирди.\nҲужумлар амалга оширилган ҳудуддаги меҳмонхонлардан бирида яшаётган Кашиф исмли ҳиндистонлик мана бундай деди:\n- Портлаш юз берган, отишмалар бошланган пайтда биз хонамизда эдик. Ким ўлганини, кимлар яраланганини ҳам кўрмадик. Эшикни ёпиб олиб, ташқарига чиқмай ўтирдик.\nҒарбдаги ахборот агентликлари билан телефон орқали қилинган мулоқот чоғида Толибон матбуот вакили ҳужум учун масъулиятни ўз зиммасига олди. Забиуллоҳ Мужоҳиднинг айтишича, чет элликлар бўладиган икки бинодаги портлашларни 5 жонкечди амалга оширган.\nКобул шаҳри бир ойдан сал кўпроқ вақт нисбатан тинчиб қолган эди. Жанггариларнинг сўнгги ҳужуми 18 январда амалга оширилган бўлиб, 12 киши, шу жумладан ҳужумни уюштирганлардан 7 киши ўлган эди.\n2009 йилнинг декабрида уюштирилган ҳужумдан БМТнинг 5 ходими ҳалок бўлганди.


Россияда сиëсий маҳбуслар сони ошиб бормоқда\n27 феврал 2021, Тошкент вақти: 11:55\n“Мемориал” ҳуқуқ ҳимояси ҳаракати Россияда сиёсий маҳбуслар сони 230 дан ошганини маълум қилди.\nТашкилот 29 апрель куни эълон қилган ҳисоботда ҳукуматнинг сиёсий рақиблари, фуқаровий жамият фаоллари ҳамда журналистлар фаолиятига борган сари кўпроқ таҳдид солинаётгани танқид қилинган.\nШунингдек, айтилишича¸ Россия ҳукумати украиналик фаоллар, диний ва этник озчиликлар ҳамда ЛГБТ фаолларни нишонга олмоқда; улар расмийларга “истаган шахсни қўлга олиш, ушлаб туриш ҳамда қамаш имконини берувчи қонунлар” туфайли тазйиқларга дучор бўлмоқда.\n“Кремлнинг сиёсий маҳбуслари” деб номланган ҳисоботни Россиянинг “Мемориал” ҳуқуқ ҳимояси ҳаракати билан ҳамкорликда қароргоҳи Вашингтонда жойлашган Crushing Dissent ташкилоти тайёрлаган.\nҲисоботда Кремль ҳамда Россия парламенти депутатлари янги қонунлар, мавжуд қонунларга киритилган ўзгаришлар ҳамда административ қонунлардаги ўзгартишлар ёрдамида сиёсий рақибларга босим ўтказаётгани айтилади.\nХусусан, ҳисоботда 2012 йилдан бери Россия Жиноий кодексига ва Маъмурий жавобгарлик тўғрисидаги кодекси киритилган мана бу ўзгаришлар тилга олинган:\n- Оммавий жойда тўпланиб, оммавий тартибни бузиш;\n- Жиноий диффамация (иснод);\n- Давлат сирини ноқонуний тарзда қўлга киритиш;\n- Диндорлар ҳис-туйғуларини ҳақорат қилиш;\n- Россия ҳудудий бирлигини бузишга чорловчи оммавий чақириқлар;\n- СССРнинг Иккинчи жаҳон уруши давридаги фаолияти ҳақида нотўғри маълумотларни атайин тарқатиш;\n- Россия ҳарбий рамзларига оммавий тарзда ҳурматсизлик кўрсатиш, ва\n- Жамиятга ҳурматсизлик кўрсатувчи йўл билан Россиянинг ҳарбий ва байрам саналари ҳақида маълумот тарқатиш.\nҲисоботда, шунингдек, 2012 йилда қабул қилинган “хорижий агентлар” ҳақидаги қонунга алоҳида тўхталиб ўтилган. Ушбу қонун хориждан маблағ оладиган ташкилотларни Адлия вазирлигида рўйхатдан ўтишга мажбурлайди.\n2015 йилда эса Россияда “Номақбул ташкилотлар” ҳақидаги қонун қабул қилинди. У Россия Прокуратурасига мамлакат мудофааси, хавфсизлиги ёки конституцион тизимига таҳдид солади, деб ишонилган ташкилотлар фаолиятини ман этиш ҳуқуқини беради.\nҲисоботда тилга олинган сиёсий маҳбуслар орасида Михаил Ходоркосвскийнинг ЮКОС хавфсизлик хизмати собиқ раҳбари Алексей Пичугин, террор ҳужумларини уюштиришда айбланаётган украиналик режиссёр Олег Сенцов ҳамда “Номақбул ташкилотлар” қонуни асосида айбланган илк шахс Анастасия Шевченколар бор.\nРоссияда 1980 йилларда асос солинган “Мемориал” ташкилотига ҳам тобора босим кучаймоқда. Кейинги йилларда ташкилотнинг Россия вилоятларидаги бўлимлари хориж агенти деб топилиб, уларнинг етакчиларига сиёсий айбловлар қўйилди.\n25 апрель куни “Россия” давлат телеканали ташкилотни кескин қоралади. Телеканал гуруҳни Россия ёшлари орасида тарғибот олиб боришда айблади. Телеканал ҳужумига “Мемориал” ўзининг йиллик иншо танловига “Россия” телеканали мухбирини киритмагани сабаб бўлди.